title: Montserratin vaakuna

text: Vaakunan vihreäpukunen nainen kuvaa "Erin"iä, Ériu-mytologiaan perustuvaa Irlannin personifikaatiota. Nainen pitää kädessään kultaista harppua, joka viittaa Irlantiin ja Irlannin vaakunaan. Risti symboloi kristinuskoa.


title: Montserratin vaakuna

text: Vaakuna viittaa saaren asukkaiden irlantilaiseen taustaan, koska väestö on Oliver Cromwellin saarelle karkoittamien irlantilaisten jälkeläisiä.


title: Kulkurin tyttö

text: Kulkurin tyttö on Valentin Vaalan ohjaama suomalainen komediaelokuva vuodelta 1952. Sen on käsikirjoittanut Martti Larni.


title: Kulkurin tyttö

text: Elokuva on epookkikomedia, jonka tapahtumat sijoittuvat vuoden 1862 tienoille, jolloin avattiin Helsingin ja Hämeenlinnan välinen rata. Ahne metsänvartija hamuaa itselleen torpparin tonttia ja juonittelee tälle häädön mailta. Helsingistä maata kiertämään lähteneet ylioppilaskaverukset sattuvat paikalle, ja toinen heistä rakastuu torpparin tyttäreen. Hämmennystä aiheuttaa maanomistajan paroni Metterin puoliso, vaalea kartanonneito Olivia, joka myös iskee silmänsä komeaan opiskelijakulkuriin. Ylioppilas Vaara keksii juonen torpan pelastamiseksi, ja ihastunut paronitar lupaa auttaa häntä.


title: Kulkurin tyttö

text: Larni oli aiemmin tehnyt elokuvakäsikirjoituksia muiden teosten pohjalta. Tämän elokuvan käsikirjoitus on Larnin ainoa alkuperäiskäsikirjoitus. Se otettiin tuotanto-ohjelmaan kesällä 1951. Käsikirjoituksessa nimi oli "Maantieritari", mutta lopulliseksi nimeksi tuli kulkuriromantiikkaan viittaava "Kulkurin tyttö".


title: Kulkurin tyttö

text: Tarinan tapahtuma-ajaksi sanotaan alkuteksteissä 1860-luku, ja eräässä repliikissä viitataan vuoteen 1862, jolloin rautatie Helsingistä Hämeenlinnaan avattiin. Kahdessa kohtauksessa kuitenkin luetaan "Hämeen Sanomia", joka alkoi ilmestyä 1879.


title: Kulkurin tyttö

text: Vaala muokkasi käsikirjoitusta kuvausten aikana poistamalla ja lisäämällä jaksoja. Lisäys on esimerkiksi keskustelu majatalossa. "Kulkurin tytössä" näyttelivät ensiroolinsa Heikki Heino ja Tea Ista, joka sai torpantytön osan sanomalehti-ilmoituksen kautta. Oopperalaulaja Veikko Tyrväinen teki elokuvassa suurimman roolinsa, ja elokuva oli kuvaaja Erkki Imbergin ensimmäinen pitkä elokuva.


title: Kulkurin tyttö

text: Tuotantoyhtiö anoi elokuvalle verovapautta, mutta 15 prosentin veroa perusteltiin kuitenkin sillä, ettei elokuvassa ollut ”arvoja” vaan se oli lähinnä operettifarssi.


title: Kulkurin tyttö

text: Aikalaisarvioissa käsikirjoituksen puutteet todettiin melko yksimielisesti. Siitä on kuitenkin taitava ohjaaja hyvien näyttelijöiden avulla saanut kokoon ”viihdyttävän historiallisen draaman”, kuten Jerker A. Eriksson ("Nya Pressen") arvioi, ja myös (Modest Savtschenko ("Työkansan Sanomat") toteaa, että sitä ”sittenkin katselee mielellään alusta loppuun” aivan loppukohtausta lukuun ottamatta, joka saa ”katsojan hieman kiemurtelemaan tuolissaan”.


title: Kulkurin tyttö

text: Myöhemmin elokuvaa on arvioitu Vaalan välityönä, jossa on turhan pitkiä puhejaksoja. Vaalan roolituskyky ja into nostaa esiin uusia kasvoja on saanut kiitosta.


title: Sverige-luokka

text: Sverige-luokka oli Ruotsin merivoimien rannikkopanssarilaivaluokka, johon kuului kolme vuosina 1917–1922 valmistunutta alusta.


Luettelo Ruotsin merivoimien monitoreista listaa Ruotsin merivoimissa palvelleet monitorit. Ensimmäinen laskettiin vesille 1865 ja viimeinen 1875.


Luettelo Ruotsin merivoimien fregateista listaa Ruotsin merivoimissa palvelleet fregatit. Fregatit voidaan jakaa kahteen osaan eli purjefregatteihin, joita olivat saaristofregatit ja varsinaiset purjefregatit, ja hävittäjistä toisen maailmansodan päätyttyä muutettuihin fregatteihin.


title: Lännenkirkupöllönen

text:
Lännenkirkupöllönen ("Megascops kennicottii") on pöllöihin kuuluva lintu.
Lännenkirkupöllönen on sukua eurooppalaisille pöllösille ja pohjoisamerikkalaiselle idänkirkupöllöselle.


title: Lännenkirkupöllönen

text: Linnun tieteellinen nimi on kunnianosoitus yhdysvaltalaiselle luonnontieteilijälle Robert Kennicottille.


title: Lännenkirkupöllönen

text: Linnun pituus on keskimäärin 22 cm, siipienväli 55 cm ja paino 143 g. Paino vaihtelee kuitenkin välillä 88–220 g. Naaraat ovat suurempia kuin koiraat ja pohjoiset populaatiot ovat selvästi suurempia kuin eteläiset. Aikuinen lintu on suurempi kuin etelänkirkupöllönen, sen jalat ovat suuremmat ja ja höyhenpeitteen kuviointi voimakkaammin raitainen.


title: Lännenkirkupöllönen

text: Lintua on muutamia variantteja: Brown Pacific, Grey Pacific, Great Plains, Mojave ja Mexican. Kaikilla on joko ruskea tai tummanharmaa höyhenpeite ja alapuoli on raitainen. Punaista varianttia ei ole.


title: Lännenkirkupöllönen

text: Linnun pää on pyöreä ja sillä on korvatupsut, keltaiset silmät ja keltainen nokka. Ulkonäöltään se on aika samanlainen kuin etelänkirkupöllönen ja idänkirkupöllönen, ja siksi sen tunnistaa parhaiten äänestä. Sitä on aiemmin pidetty samana lajina kuin idänkirkupöllöstä.


title: Lännenkirkupöllönen

text: Sen pääasiallinen ääntely on voimistuva sarja lyhyitä vihellyksiä nopeutuvalla tempolla tai pitenevä trilli, joka yhtäkkiä loppuu. Muita ääniä ovat haukkuva ja kaakattava ääni, kuten idänkirkupöllösellä. Ne päästävät myös korkean terävän kirkaisun.


title: Lännenkirkupöllönen

text: Lännenkirkupöllöstä tavataan Kanadassa, Guatemalassa, Hondurasissa, Meksikossa, Nicaraguassa ja Yhdysvalloissa.


title: Lännenkirkupöllönen

text: Sen elinpiiriä ovat lauhkean vyöhykkeen metsät, subtrooppiset ja trooppiset kuivat ja kosteat alanko- ja vuoristometsät, lauhkean vyöhykkeen pensaikkoalueet, samoin subtrooppiset ja trooppiset pensaikkoalueet, kuumat ja lauhkea autiomaat sekä erilaiset puutarhat ja kaupunkialueet ja pahoin vaurioituneet entiset metsät-


title: Lännenkirkupöllönen

text: Ne ovat pysyviä asukkaita Pohjois- ja Keski-Amerikassa, jossa ne ne pesivät avoimissa lehtimetsissä tai sekametsien reunamilla. Ne hyödyntävät usein tikkojen puihin tai kaktuksiin kaivamia koloja.


title: Lännenkirkupöllönen

text: Nämä linnut odottavat oksalla, josta syöksyvät yllättäen saaliinsa kimppuun. Ne voivat myös saalistaa hyönteisiä lennosta. Niiden ravinto koostuu pääosin pienistä nisäkkäistä, linnuista ja suurista hyönteisistä. Ne ovat aktiivisia yöaikaan tai aamuhämärissä. Saaliin ne havaitsevat erinomaisen kuulonsa ja yönäkönsä avulla.


title: Lännenkirkupöllönen

text: Lännenkirkupöllösellä on yhdeksän tunnistettua alalajia:


title: Olof Rudbeck (vanhempi)

text: Olof Rudbeck vanhempi, myös Olaus Rudbeckius () oli ruotsalainen tiedemies ja tietokirjailija, Uppsalan yliopiston lääketieteen professori ja jonkin aikaa yliopiston rehtori. Hän oli piispa Johannes Rudbeckiuksen poika ja kasvitieteilijä Olof Rudbeck nuoremman isä. Parhaiten hänet tunnetaan toisaalta anatomiaa, toisaalta kielitiedettä koskevista tutkimustuloksistaan. Hän perusti myös Uppsalan kasvitieteellisen puutarhan, jonka nimi aluksi olikin "Rudbeckin puutarha", mutta myöhemmin se nimettiin uudestaan hänen poikansa oppilaan Carl von Linnén mukaan.


title: Olof Rudbeck (vanhempi)

text: Historiantutkimussuuntaus rudbeckiläisyys on yltiöisänmaallinen historiantutkimussuuntaus, joka on saanut nimen Olaus Rudbeckin mukaan.


title: Olof Rudbeck (vanhempi)

text: Rudbeck oli ihmisen imukudosten ensimmäisiä tutkijoita. Eräiden ruotsalaisten tutkijoiden mukaan hän keksi ensimmäisenä ihmisen lymfaattisen järjestelmän, ja hänen tiedetään esitelleen tutkimustuloksiaan kuningatar Kristiinan hovissa keväällä 1652. Hän ei kuitenkaan julkaissut mitään ennen kuin syksyllä 1653, sen jälkeen, kun tanskalainen tutkija Thomas Bartholin julkaisi asiasta omat tutkimustuloksensa. Lymfaattisen järjestelmän mahdollisia aikaisempia keksijöitä ovat olleet myös Gasparo Aselli ja Jean Pecquet.


title: Olof Rudbeck (vanhempi)

text: Rudbeck sai tutkimuksiinsa tukea kuningattarelta. Niitä varten yliopistorakennukseen, Gustavianumiin rakennettiin kupoli, ja sen sisään areenaa muistuttava sali "Theatrum anatomicum", jossa leikkaukset voidaan suorittaa opiskelijoiden nähden. Kupoli on yhä pystyssä ja on yksi Uppsalan maamerkeistä. Gustavianum on Uppsalan tuomiokirkon edustalla ja kuuluu yhä yliopiston rakennuksiin.


title: Olof Rudbeck (vanhempi)

text: Vuosina 1679 –1702 Rudbeck omistautui historiallis-kielitieteelliselle patriotismille ja kirjoitti 3000-sivuisen neliosaisen teoksen nimeltä Atlantica (). Siinä hän yritti todistaa, että Ruotsi on ollut muinainen Atlantis, sivistyksen kehto, ja että ruotsin kieli on ihmiskunnan alkuperäinen kieli, josta muun muassa latina ja heprea ovat kehittyneet. Hänen teostaan arvostelivat useat skandinaaviset tutkijat, muun muassa tanskalainen professori Ludvig Holberg ja ruotsalainen kirjailija ja lääkäri Andreas Kempe, jotka molemmat kirjoittivat Rudbedkin teoksista satiirisia muunnelmia. Myöhemmin Denis Diderot käytti teoksessaan Encyclopédie, artikkelissa "Etymologie", Rudbeckin teosta varoittavana esimerkkinä siitä, mihin etymologian sekoittaminen myyttiseen historiaan voi johtaa.


title: Olof Rudbeck (vanhempi)

text: David King totesi kirjoittamassaan Rudbeckin elämäkirjassa, että tämä kehitti menetelmän, jolla vanhojen monumenttien ja hautojen ikä voitiin päätellä mittaamalla niiden päälle kertyneen humuskerroksen paksuus. Vaikka monet Rudbeckin päätelmät olivatkin virheellisiä, hänen voidaan kuitenkin katsoa ennakoineen nykyisen arkeologian tutkimusmenetelmiä ja olleen asiassa paljon muita aikansa historioitsijoita ja muinaistutkijoita edellä.


title: Olof Rudbeck (vanhempi)

text: Vaikka Rudbeckin kielitieteellisiä teorioita arvosteltiin ja vaikka hän joutui prioriteettikiistaan Bartholinin kanssa, Rudbeck pysyi useita vuosia Ruotsin kansallisena ikonina. Hänen poikansa Olof Rudbeck nuorempi jatkoi hänen kielitieteellistä työtään ja hänen katsottiin antaneen älyllisen perustelun Ruotsin silloiselle asemalle yhtenä Euroopan suurvalloista. Rudbeck nuorempi yritti myös selvittää, ovatko saamelaiskieletkin sukua heprealle, kuten hänen isänsä oli monesta muusta kielestä mielikuvituksellisesti väittänyt. Olaus Rudbeck vanhemman veljenpoika Petter Rudbeck meni vielä pidemmälle ja esitti, että muinainen Troija olisi ollut Etelä-Ruotsissa.


title: Olof Rudbeck (vanhempi)

text: David King totesi myös, että vaikka Rudbeckien käsitykset kielten sukulaisuudesta onkin todistettu vääriksi, heitä voidaan kuitenkin pitää indoeurooppalaisten kielten myöhemmän tutkimuksen edelläkävijöinä, olivathan he oivaltaneet, että maantieteellisesti ja historiallisesti kaukaisetkin kielet voivat olla sukua toisilleen.


title: Olof Rudbeck (vanhempi)

text: Rudbeck toimi aktiivisesti monella alalla, myös tähtitieteilijänä, ja hänen vaikutuksensa näkyy yhä monin tavoin nykyisessä Uppsalassa.


title: Olof Rudbeck (vanhempi)

text: Vuonna 1702 Uppsalassa riehui suuri tulipalo, ja suuri osa Rudbeckin kirjoituksista tuhoutui. Rudbeck itse johti sammutustöitä huutaen komentoja erään talon katolta, samaan aikaan kun hänen oma talonsa paloi. Hän kuoli samana vuonna, pian tulipalon jälkeen, ja hänet haudattiin Uppsalan tuomiokirkkoon.


title: Olof Rudbeck (vanhempi)

text: Nobel-suku, myös Nobelbran perustaja Ludvig Nobel sekä Nobelin palkintojen perustaja Alfred Nobel olivat Rudbeckin jälkeläisiä hänen tyttärensä Wendelan kautta, joka meni naimisiin isänsä entisen oppilaan Peter Olai Nobeliuksen kanssa.


title: Olof Rudbeck (vanhempi)

text: Kasvisuku "Rudbeckia" on saanut nimensä Olof Rudbeckin ja hänen poikansa mukaan.


title: Olof Rudbeck

text: Olof Rudbeck voi tarkoittaa seuraavia:


title: Westheverin majakka

text: Westheverin majakka () on Eiderstedtin niemimaalla Schleswig-Holsteinin osavaltiossa, Saksassa, sijaitseva majakka. Majakan rakennukset aloitettiin vuonna 1906 ja se otettiin käyttöön 26. toukokuuta 1908. Majakka kohoaa 41 metrin korkeuteen ja sen valo loistaa 40 metrin korkeudessa. Majakka on alueen tunnetuimpia maamerkkejä ja se ilmestyi vuonna 2005 postimerkissä.


title: Maitoahven

text: Maitoahven ("Lactarius lactarius") on ahvenkaloihin kuuluva indopasifisella merialueella tavattava kala. Se on maitoahventen heimon ("Lactariidae") ainoa laji.


title: Maitoahven

text: Tyypillisesti maitoahvenet kasvavat noin 30 cm:n pituisiksi, mutta voivat saavuttaa 40 cm:n pituuden. Ruumiinmuodoltaan ne ovat melko suuripäisiä. Maitoahvenella on kaksi selkäevää; taempi selkäevä on suomupeitteinen ja sen ruodot ovat pehmeämmät. Myös peräevä on suomupeitteinen. Pyrstöevä on haarautunut. Maitoahvenen suomut ovat hopeanharmaat ja selässä sinertävänhohtoiset. Evät ovat vaaleankeltaiset. Suu on suuri ja kummassakin leuassa on kaksi hammasta. Alaleuka työntyy hieman yläleukaa pidemmälle.


title: Maitoahven

text: Maitoahventen levinneisyys ulottuu Afrikan itärannikolta ja Persianlahdelta Tyynellemerelle Kiinan, Japanin, Australian ja Filippiinien rannikkoseuduille. Ne elävät parvissa matalissa vesissä. Ne ovat pääasiassa merikaloja, mutta menestyvät myös murtovedessä. Laji liikkuu lähellä pehmeitä pohjia. Maitoahvenen ravinto koostuu kaloista, kuten makrilleista sekä selkärangattomista pohjaeläimistä. Maitoahvenilla ei ole erityistä kutuaikaa. Naaras laskee kerrallaan 9 000 – 1 000 000 munaa.


title: Maitoahven

text: Maitokala on hyvä ruokakala, jota myydään ja käytetään tuoreena. Pääasiallisesti kala kuitenkin kuivataan tai suolataan.


title: Artsakhin lippu

text: Artsakhin lippu on yksipuolisesti itsenäiseksi julistautuneen Artsakhin tasavallan kansallistunnus. Lippu on identtinen Armenian lipun kanssa pois lukien oikeassa reunassa oleva valkoinen siksak-kolmio. Tämä symboloi alueen armenialaista perintöä, kulttuuria ja väestöä, joka on erillään Armeniasta.


title: Žarko Paspalj

text: Žarko Paspalj (; s. 27. maaliskuuta 1966 Pljevlja, Montenegron ST, Jugoslavia) on serbialainen kilpauransa päättänyt koripalloilija. Hän voitti urallaan kaksi olympiahopeaa sekä useita muita arvokisamitaleita.


title: Žarko Paspalj

text: Paspalj tuli jo koripallourallaan tunnetuksi ketjutupakoinnistaan. Uransa jälkeen hän on kärsinyt useista sydänkohtauksista.


title: Žarko Paspalj

text: Paspalj pelasi nuoruudessaan useita eri urheilulajeja, mutta hän aloitti seurakoripallon KK Budućnost Podgoricassa. Hänet otettiin junioreiden ykkösjoukkueeseen mukaan vuonna 1982. Paspaljin sukupolvi oli lahjakas, ja joukkueeseen kuuluivat muun muassa Luka Pavićević sekä Zdravko Radulović. Paspalj oli joukkueen nuorin pelaaja. Myöhemmin hänet nostettiin seuran edustusjoukkueeseen. Monet seurat huomasivat hänen potentiaalinsa ja esimerkiksi KK Cibona yritti saada hänet seuraansa. Siirto ei kuitenkaan ikinä toteutunut ja hänet myytiin myöhemmin KK Partizaniin. Partizaniin siirtyi myös Vlade Divac, jonka lisäksi Duško Vujoševićin valmentamassa seurassa pelasi entuudestaan jo Aleksandar Đorđević. Joukkue voitti Jugoslavian-mestaruuden heti kaudella 1986–1987. Seura voitti lisäksi Korać Cupin ja taisteli tasaisesti Jugoplastika Splitin kanssa maan mestaruudesta.


title: Žarko Paspalj

text: Vuonna 1989 Paspalj siirtyi NBA-seura San Antonio Spursiin. Hän sai vain vähän vastuuta valmentaja Larry Browninlta, mutta nousi fanien keskuudessa kulttimaineeseen. Paspalj pelasi 28 ottelua, joissa hän sai peliaikaa keskimäärin 6,5 minuuttia. Hän teki 2,6 pistettä ottelua kohden. Kolme päivää ennen pudotuspelien alkua Spurs antoi hänelle potkut. Paspalj jatkoi uraansa tämän jälkeen Partizanissa, jossa hän voitti liigan korikuninkuuden.


title: Žarko Paspalj

text: Partizanista Paspalj siirtyi kreikkalaiseen Olympiakosiin, jossa hän voitti seuralle vuosien odotuksen jälkeen Kreikan-mestaruuden. Hänestä muotoutui kannattajien suosikkipelaaja, mutta siirto kilpailevaan Panathinaikosiin raivostutti kannattajat. Kaudeksi 1995–1996 Paspalj siirtyi Panionisiin, josta hän lähti kauden jälkeen Paris Basket Racingiin. Pariisin joukkueessa Paspalj voitti Ranskan-mestaruuden. Kauden 1997–1998 hän pelasi kreikkalaisessa Arisissa. Paspalj lopetti uransa italialaisessa Virtus Bolognassa.


title: Žarko Paspalj

text: Paspalj voitti Jugoslavian koripallomaajoukkueessa kolme kertaa Euroopan mestaruuden. Hän kuului maan niin kutsuttuun "kultaiseen sukupolveen", joka hallitsi kansainvälistä koripalloa 1990-luvun taitteessa. Paspalj voitti myös maailmanmestaruuden vuonna 1990. Olympialaisista hän voitti kaksi hopeamitalia vuosina 1988 ja 1996.


title: New Tomorrow

text: New Tomorrow on tanskalaisen A Friend in London-yhtyeen kappale, jolla se edusti Tanskaa vuoden 2011 euroviisuissa. Kappale sijoittui kilpailun viidenneksi 134 pisteellä. Kappale sai täydet 12 pistettä Alankomailta, Irlannilta ja Islannilta.


title: Rosario Mining Company

text: Rosario Mining Company oli yhdysvaltalainen kaivosyhtiö, joka toimi Keski-Amerikassa.


title: Rosario Mining Company

text: Yhtiö perustettiin vuonna 1880, jolloin se hankki Hondurasista Rosarion hopeakaivoksen kuusi valtausta. Vuoteen 1904 mennessä sen maaomaisuus oli kasvanut 20 neliömailiin. Maata tarvittiin paitsi itse kaivoksiin, myös niissä tarvittavan puutavaran saamisen varmistamiseen. Rosarion kaivos oli yksi Keski-Amerikan suurimmista kullan ja hopean tuottajista. Se on suljettu 1900-luvun puolivälissä ja nykyisin osa La Tigran kansallispuistoa.


title: Rosario Mining Company

text: Muöhemmin yhtiö hankki Hondurasista El Mochiton hopeakaivoksen, Sen tuotoilla vuoden 1954 jälkeen yhtiö laajensi toimintaansa Yhdysvaltoihin, Kanadaan, Meksikon, Peruun, Nicaraguaan ja Dominikaaniseen tasavaltaan. Jalometallien ja teollisuusmineraalien lisäksi se osallistui öljyn ja kaasun hyödyntämiseen. Vuonna 1969 yhtiö löysi Dominikaanisesta tasavallasta Pueblo Viejon kultaesiintymän, josta tuli yksi maailman rikkaimmista kultakaivoksista. Vuonna 1976 Rosariosta tuli yrityskaupan jälkeen Amerikan suurin hopeantuottaja.


title: Rosario Mining Company

text: Vuonna 1980 Rosario myytiin AMAX-yhtiöille.


title: Riad Asmat

text: Riad Asmat (s. 17. marraskuuta 1971 Petaling Jaya, Selangor, Malesia) on malesialainen henkilö ja yksi Caterham-tallin toimitusjohtajista. Hän on myös Team Air Asia GP2-tallin tallipäällikkö. Asmat on aiemmin manageroinut malesian A1 Grand Prix tallia.


title: Riad Asmat

text: Vuonna 2014 hän jätti Caterham -tallin ja myös GP2-tallin päällikkönä toimimisen.


title: Natsi-Saksan ydinohjelma

text:
Natsi-Saksan ydinohjelma oli Saksan toisen maailmansodan aikana toteuttama hanke, jonka tavoitteena oli valmistaa ydinpommi. Hanke aloitettiin uraanin isotooppien erottamisena, raskaan veden tutkimustyönä ja valmisteluna. Ohjelma käynnistettiin huhtikuussa 1939. Ohjelma keskeytyi toisen maailmansodan alettua syyskuussa 1939. Ohjelma aloitettiin uudelleen tammikuussa 1942. Saksan kansallissosialistinen hallinto aiheutti koulutuksen politisoitumista vuoden 1933 jälkeen, monet fyysikot, insinöörit ja matemaatikot olivat joutuneet lähtemään ulkomaille. Juutalaisilla tiedemiehillä ei ollut mahdollisuutta tehdä työtä ydintekniikan parissa..
Vaikutusvaltaisia ihmisiä olivat Kurt Diebner, Abraham Esau, Walther Gerlach ja Erich Schumann. Schumann oli yksi voimakkaimmista ja vaikutusvaltaisimmista fyysikoista Saksassa. Hermann Göring nimitti Abraham Esaun Ydinvoimafysiikan tutkimuksen johtajaksi joulukuussa 1942; Walther Gerlach seurasi häntä tehtävässä joulukuussa 1943. 9. kesäkuuta 1942 Adolf Hitler antoi määräyksen RFR:n uudelleenorganisointia varten kuin erilliselle oikeushenkilölle, jonka asetuksen nimitti valtakunnanmarsalkka Hermann Göring. Uudelleenjärjestely tehtiin valtakunnanministeri Albert Speerin aloitteesta, se oli tarpeen, koska RFR:n toiminta oli tehotonta: valtiovarainministeri Bernhard Rustin alaisena ei ollut saavuttanut sille asetettuja tavoitteita. Tavoitteena oli, että Göring huolehtisi RFR kanssa samaa kurinalaisuutta ja tehokkuutta noudattaen kuin hän oli toiminut ilmailualalla. Kokous pidettiin 6. heinäkuuta 1942, jolloin oli määrä keskustella RFR:n toiminnasta ja asettaa se asialistalle.


title: Natsi-Saksan ydinohjelma

text: Kokous oli käännekohta kansallissosialismin suhtautumisessa tieteeseen sekä sen politiikkaan, joka ajoi juutalaiset tiedemiehet pois Saksassa – mikä oli virhe, koska valtio olisi tarvinnut heidän asiantuntemustaan. Viime kädessä, Göringin alaisella RFR:n hallinnollisella valvonnalla oli vain vähän vaikutusta Saksan ydinenergiaprojektiin. Neuvostoliitto vei Saksasta ydinfysikkaan liittyvää tietoutta ja asiantuntijoita Neuvostoliittoon, Neuvostoliiton ydinohjelmaa varten sodan jälkeen.


title: Edgardo Paz Barnica

text: Edgardo Paz Barnica (s. 1934) on hondurasilainen poliitikko ja kirjailija. Hän toimi maansa ulkoministerinä 1982–1985 Roberto Suazo Córdovan toimiessa maan presidenttinä. Vuonna 1985 Paz Barnica ilmoitti, että Honduras karkottaa maasta Yhdysvaltojen tukemat Nicaraguan hallitusta vastaan taistelleet contrat.


title: Edgardo Paz Barnica

text: Paz Barnica väitteli oikeustieteen tohtoriksi Madridin yliopistossa. Hän on toiminut kansainvälisissä järjestöissä, yliopiston professorina ja diplomaattina. Paz Barnica on kirjoittanut yhden romaanin sekä useita maansa lähihistoriaa ja politiikkaa käsitteleviä teoksia.


title: HMS John Ericsson (1865)

text: HMS John Ericsson oli Ruotsin laivaston vuonna 1865 vesillelaskettu John Ericsson -luokan monitori ja oli samalla luokkansa nimikkoalus. Aluksen suunnitteluun vaikutti ruotsalaissyntyinen John Ericsson, joka oli suunnitellut "USS Monitorin" Yhdysvaltain laivastolle. Alus suojasi Ruotsin puolueettomuutta ensimmäisessä maailmansodassa ja pian sodan päätyttyä se myytiin. Ostaja muutti aluksen proomuksi, missä tehtävässä se oli aina vuoteen 1953 saakka.


title: HMS John Ericsson (1865)

text: Aluksen rahoitus vahvistettiin vuoden 1864 budjetissa. Jacques D'Aillyn piirustusten pohjalta tehtiin tilaus 2. helmikuuta Motala verkstadille, joka lupasi valmistaa aluksen 841 507 Ruotsin kruunulla. Köli laskettiin jo saman vuoden kesäkuussa ja alus laskettiin vesille seuraavana vuonna 17. maaliskuuta. Alus otettiin palveluksen 13. marraskuuta. Alus saavutti joulukuussa koeajoissa 7,5 solmun nopeuden.


title: HMS John Ericsson (1865)

text: Alus otettiin palvelukseen ensimmäisenä päällikkönään kapteeni Lagerberg, jonka alaisuudessa se suoritti koeajot 9. joulukuuta mennessä ennen talviteloille siirtoa. Seuraavina purjehduskausina aluksen päällikkö vaihtui tiheään:


title: HMS John Ericsson (1865)

text: Heinäkuussa 1867 "John Ericsson" lähti sisaralustensa "HMS Tordönin" ja "HMS Tirfingin", höyryfregatti "HMS Vanadisin" ja siipirataskorvetti "HMS Thorin" sekä Norjan laivaston monitorin "KNM Scorpionin" Tukholmasta ammuntoihin saaristoon. Kuningas Oskar II vieraili osastossa 17. heinäkuuta tarkastaen kaikki alukset sekä seuraten ammuntoja. Osasto lähti 24. heinäkuuta laivastovierailulle Helsinkiin ja Kronstadtiin vara-amiraali Christian Anders Sundinin johdolla. 20. kesäkuuta 1867 annetun kuninkaallisen määräyksen numero 242 mukaan osaston tuli viipyä Helsingissä viisi ja Kronstadtissa kaksitoista vuorokautta. Osasto saapui 3. elokuuta Kronstadtiin, jossa suurherttua Konstantin teki kahden ja puolen tunnin vierailun osaston aluksilla. Osasto lähti paluumatkalle 17. elokuuta. Vierailu oli monitorien ainoa yhdessä tekemä.


title: HMS John Ericsson (1865)

text: "HMS John Ericsson" makasi vuoden 1873 jälkeen ankkurissa, kunnes sen aseistusta vahvennettiin 1877 lisäämällä kaksi 12 millimetrin 78 pituuskaliiperin Palmcrantz M/75 -konekivääriä. Konekiväärit korvattiin 1880-luvun lopulla 25 millimetrin M/77 Nordenfelt -tykeillä, jotka asennettiin Palmcrantz-jalustalle. Aluksen tykit todettiin heikommiksi kuin myöhempiin luokan aluksiin asennetut 240 millimetrin tykit, ja sen vuoksi tykit korvattiin 1881 Finnspångin valmistamilla 240 millimetrin M/76-tykeillä. Samassa yhteydessä aluksen tykkitorni vaihdettiin M/81-torniin.


title: HMS John Ericsson (1865)

text: Modernisointien jälkeen se osallistui laivastopalvelukseen vasta vuonna 1882, jolloin se otettiin 12. kesäkuuta palvelukseen päällikkönään af Trolle. Alus palasi ankkuriin 2. syyskuuta. Tämän jälkeen se osallistui useana kesänä laivaston purjehduksiin oheisen luettelon mukaan:


title: HMS John Ericsson (1865)

text: "John Ericsson" oli modernisoitavana Karlskronan telakalla vuosina 1892–1895, jolloin sen aseistus, konehuone ja tilat modernisoitiin. Alukselle asennettiin kaksi sähkögeneraattoria, sähkövalot ja 50 senttimetrin Siemens & Halske M/83 -valonheitin. Asennettujen generaattorien oltua epätyydyttäviä alukselle asennettiin uudet vuonna 1898.


title: HMS John Ericsson (1865)

text: Aluksen M/81-tykit muutettiin kiinteiksi ja ne samalla asennettiin tornien sijasta tuliasemiin. Samalla kaksi 152 millimetrin M/89-tykkiä korvattiin kilven taakse asennetulla kaksiputkisella Boforsin valmistamilla tykeillä sekä kahdella Nordenfeltin 57 millimetrin M/92-tykillä ja kahdella 25 millimetrin tykillä.


title: HMS John Ericsson (1865)

text: Alus palasi 21. kesäkuuta 1895 palvelukseen päällikkönään Bretzner. Sen tilapäisenä päällikkönä palveli Juel 19.–23. elokuuta. Alus palasi ankkuripaikalleen 7. lokakuuta, missä se vietti talven. Alus osallistui tämän jälkeen purjehduksiin vuosittain vuoteen 1901 saakka.


title: HMS John Ericsson (1865)

text: Vuoden 1900 alussa "John Ericssonin" aseistusta lisättiin ensin kuudella ja myöhemmin kahdeksalla 57 millimetrin M/92-tykillä ja 25 millimetrin tykit poistettiin. Alus harjoitteli sisaralustensa kanssa Norjan vesillä vuonna 1905, jolloin oli uhka sodan puhkeamista valtion eri osien välillä.


title: HMS John Ericsson (1865)

text: "John Ericsson" siirrettiin vuonna 1913 Karlskronan tukikohtalaivueeseen. Alus oli palveluksessa ensimmäisessä maailmansodassa valvoen Ruotsin puolueettomuutta. Alus poistettiin palveluksesta 12. marraskuuta 1918 ja se myytiin marraskuussa 1919 Gotländska Kalkstenkompanietille. Se muutettiin seuraavana vuonna kuljetusalukseksi, ja se jatkoi palvelustaan Sliten satamassa Gotlannissa aina vuoteen 1953.


title: Rafael López Gutiérrez

text: Rafael López Gutiérrez (28. helmikuuta 1855 Tegucigalpa, Honduras – 10. maaliskuuta 1924 Amapala, Honduras) oli hondurasilainen poliitikko, joka toimi maansa presidenttinä 1920–1924.


title: Rafael López Gutiérrez

text: López Gutiérrez syntyi 1855, ja hänen vanhempansa olivat Juan López Gutiérrez ja Soledad Gutiérrez López. Hän oli naimisissa Ana Lagosin kanssa.


title: Rafael López Gutiérrez

text: López Gutiérrez oli Miguel R. Dávila kaudella 1909–1911 sota- ja laivastoministerinä. Myöhemmin hänestä tuli Tegucigalpan kuvernööri, ja hän toimi uudestaan sota- ja laivastoministerinä 1919–1920. López Gutiérrez organisoi Liberaalipuolueen vastaiskun, kun presidentti Francisco Bertrand ei ollut vuonna 1919 valmiina luopumaan vallasta vaan pyrki jatkamaan presidenttikauttaan. López Gutiérrez sai hallinnon vastaisille toimilleen tukea Nicaraguasta ja Guatemalasta. Bertrand luopui vallasta Yhdysvaltain puututtua asiaan. Seuraavana vuonna Hondurasissa järjestettiin vaalit, jotka López Gutiérrez voitti helposti.


title: Rafael López Gutiérrez

text: Lokakuussa 1923 Hondurasissa järjestettiin presidentinvaalit, ja López Gutiérrez hyväksyi poikkeuksellisen vapaan vaalikampanjan. Vaaleissa ei kuitenkaan löytynyt voittajaa, sillä kukaan kolmesta ehdokkaasta ei saanut tarvittavaa äänimäärää. López Gutiérrez ilmoitti tammikuussa 1924 jatkavansa vallassa, kunnes uudet vaalit oltaisiin järjestetty. Hän ei kuitenkaan missään vaiheessa suostunut määrittelemään uutta vaalipäivää. Samaan aikaan vaaleissa eniten ääniä saanut Tiburcio Carías Andino julistautui presidentiksi, ilmeisesti United Fruit Companyn tuella, jolloin maassa syttyi aseellinen konflikti.


title: Rafael López Gutiérrez

text: Helmikuussa alkanut sisällissota kesti huhtikuulle asti, mutta López Gutiérrez kuoli ennen sodan päättymistä. Hän kuoli marraskuussa 1924.


title: Ristimitta

text: Ristimitta on kappaleiden ja pintojen suorakulmaisuuden tarkistamisessa ja korjauksessa käytettävä mittausmenetelmä. Kun nelikulmion vastakkaiset sivut ovat yhtä pitkät ja kaikki kulmat 90 astetta, molemmat kappaleen lävistäjät eli ristimitat ovat yhtä suuret. Mikäli toista lävistäjää ei voida mitata esteen vuoksi tai kappale on suorakulmiota monimutkaisempi, oikea ristimitta voidaan määritellä laskemalla se Pythagoraan lauseen mukaisesti.


title: Who Wants to Be a Super Millionaire

text: Who Wants to Be a Super Millionaire () oli yhdysvaltalainen, vuonna 2004 esitetty "Haluatko miljonääriksi?" -ohjelmaan pohjautuva tietokilpailu. Ohjelman pääpalkinto oli 10 miljoonaa dollaria. Kilpailun eroavaisuuksia normaaliin formaattiin olivat esimerkiksi suurempi voittosumma ja kaksi uutta oljenkortta (Three Wise Man, Double-Dip), jotka pelaaja sai käyttöönsä vastatessaan miljoonan dollarin kysymykseen oikein.


title: Vihan riivaama

text: Vihan riivaama ("One-Eyed Jacks") on Marlon Brandon ohjaama lännenelokuva vuodelta 1961. Elokuva on Brandon ainoa elokuvaohjaus. ja sen viimeistelystä huolehti studio.


title: Vihan riivaama

text: Elokuvaa pidetään visuaalisesti loistokkaana. Käsikirjoituksen pohjana oleva romaani on Billy the Kidin tarinan mukaelma. Pina Pellicer tekee elokuvassa ensimmäisen roolinsa Yhdysvalloissa. Hän kuoli parin vuoden kuluttua 30-vuotiaana.


title: Vihan riivaama

text: Elokuvalla on hankala historia. Ohjaajiksi oli alun perin suunniteltu Stanley Kubrickia ja Sam Peckinpahia. Sam Peckinpah oli alkujaan mukana käsikirjoituksen teossa. Brando kutsui uransa alussa olevan Kubrickin tekemään käsikirjoitusta ja ohjaamaan. Kubrickin sovittu puolen vuoden toimeksianto ehti kuitenkin päättyä käsikirjoitusta työstettäessä, ja pian Brando ryhtyi itse ohjaajaksi. Elokuvan budjetti ylittyi, aikataulu petti, eikä työ pysynyt käsissä.


title: Vihan riivaama

text: Pankkiryöstäjä Dad Longworth (Karl Malden) pettää keikan jälkeen kaverinsa Rion (Marlon Brando), joka joutuu vankilaan viideksi vuodeksi. Sillä aikaa Longworth pääsee pienen kaupungin seriffiksi ja on perustanut perheen. Vapauduttuaan Rio palaa maisemiin, rakastuu Dadin tytärpuoleen Louisaan. Rio saa väärin syytettynä hirttotuomion, ja hänet pidätetään mutta hän karkaa Louisan avulla. Paetessaan hän ampuu Longworthin. Loppukohtauksessa Louisa ja Rio hyvästelevät ja Louisa tajuaa, ettei heillä ole yhteistä tulevaisuutta.


title: BMW S1000RR

text: BMW S1000RR on BMW Motorradin valmistama moottoripyörämalli. Pyörä suunniteltiin aluksi Superbike World Championship kilpailusarjaa varten, ja sitä valmistettiin aluksi vain 1000 kappaletta kauden 2009 luokitusta varten, mutta tuotantoa laajennettiin kaupallisia markkinoita varten vuodelle 2010. Se sisältää paljon kilpakentiltä tuttua tekniikkaa kuten yhteistyössä toimivat luistonesto- sekä ABS-järjestelmä joiden toimintaan vaikuttaa mm. hetkellinen kallistuskulma.


title: BMW S1000RR

text:
BMW S1000RR:n nelisylinterinen rivimoottori yhden litran iskutilavuudella antaa 193hv huipputehon 13 000rpm kierroksilla, sekä 112Nm väännön 9 750rpm kierrosluvuilla. Kevyeen rakenteeseen yhdistettynä tämä antaa 183kg:n kuivapainolla ja kampiakselilta lasketulla huipputeholla rajun 1.05hv/kg tehopainosuhteen.
Kuusiportainen manuaalivaihteisto välittää tehon "anti-hopping"-kytkinkruunuisen monilevykytkimen kautta. Pyörä on varustettu myös poiskytkettävällä luistonestojärjestelmällä.
Pyörän runko on toteutettu alumiinisella palkkirungolla, lisäksi moottori on osittain osana kantavaa rakennetta. Keulassa on Sachin valmistama 46mmØ USD teleskooppihaarukka 120mm joustomatkalla, sekä paluuvaimennuksen ja sisäänjouston säädöllä. Takapyörän iskunvaimennuksesta huolehtii 130mm joustomatkan tarjoama kaasulisäsäiliöllinen monoiskunvaimennin kiinnitettynä alumiiniseen takahaarukkaan. Takajousituksessa on portaattoman sisäänjouston ja paluuvaimennuksen säädön lisäksi hitaalle sekä nopealle ajolle omat asetuksensa.


title: BMW S1000RR

text: S1000RR:n etupyörän jarrutuksesta vastaavat kaksi 320mm levyjarrua kelluvilla radiaalikiinnitteisillä, 4-mäntäisillä jarrusatuloilla. Takana on yksi 220mm levyjarru kelluvalla yksimäntäisellä puristimella. Jarrut ovat Brembon valmistamia, ja ne ovat lukkiutumattomat. Tätä ominaisuutta varten tosin käytetään BMW Motorradin itse kehittämää järjestelmää.


title: BMW S1000RR

text: Superbike World Championship -kilpailuissa käytettävä pyörä eroaa markkinoille valmistetusta tietyiltä osin. Moottorin on korkeaviritteisempi tuottaen 200hv (150kW) @ 14 000rpm, myös puristussuhde on korkeampi.  Kilpaversion etuhaarukka on Öhlinsin valmistama, täysin säädettävä, sekä 3mm halkaisijaltaan ohuempi. Myös vanteet eroavat tuotantoversion 17-tuumaisista ollen edessä 16.5" ja takana 16". Vanteiden valmistaja on autourheilusta tunnettu OZ-Group. Suurin ero on painossa jota on tuotantoversiota huomattavasti vähemmän. Tämä on saatu aikaan riisumalla kilpailukäytössä tarpeettomia osia, sekä mm. hiilikuituisilla katteilla.


title: Risto Alapuro

text: Risto Sakari Alapuro (s. 28. huhtikuuta 1944 Ruokolahti) on suomalainen sosiologi. Hän oli sosiologian professori Helsingin yliopistossa vuosina 1991–2010, mitä ennen hän toimi vuosina 1986–1991 Jyväskylän yliopiston sosiologian professorina. Vuosina 2005–2009 Alapuro oli akatemiaprofessori.


title: Risto Alapuro

text: Alapuro valmistui ylioppilaaksi vuonna 1963, valtiotieteen kandidaatiksi vuonna 1967 ja lisensiaatiksi vuonna 1969. Hän väitteli tohtoriksi vuonna 1973 Helsingin yliopistossa. Hänen väitöskirjansa käsitteli Akateemista Karjala-Seuraa. Alapuro on ollut tutkijana Michiganin yliopistossa vuosina 1973–1974, Pariisissa École des hautes études en sciences socialesissa 1980–1981 ja Moskovassa 1990–1991.


title: Risto Alapuro

text:
Vuosina 1967–1968 Alapuro työskenteli Uuden Suomen ulkomaanosaston toimittajana, 1968–1973 Helsingin yliopiston tutkijana ja 1974–1975 sosiologian vs. apulaisprofessorina. Vuonna 1975 Alapuro oli Suomen Akatemian nuorempi tutkija ja vuosina 1976–1980 vanhempi tutkija. Vuosina 1981 ja 1984 Alapuro oli Helsingin yliopistossa vs. assistenttina ja 1983–1984 vs. yliassistenttina. Hän oli Suomen historian ja kulttuurin vierailevana professorina Pariisin yliopistossa vuosina 1985–1987 ja 1999–2000.
Alapuro on kansainvälisesti tunnettu tutkija, joka keskittyy Suomen historialliseen ja poliittiseen sosiologiaan. Hän on Suomalaisen Tiedeakatemian jäsen vuodesta 1993. Vuodesta 1998 hän on ollut myös Academia Europæan jäsen.


title: Hunajaoppaat

text: Hunajaoppaat (Indicatoridae) on tikkalintujen lahkoon kuuluva lintuheimo.


title: Hunajaoppaat

text: Heimo on nimetty hunajaoppaan ("Indicator indicator") mukaan. Se on lintulaji, joka opastaa ihmisen mehiläispesälle. Kun ihminen on rikkonut pesän ja kerännyt hunajan, hunajaopas pääsee syömään vahan ja pesään jääneet toukat. Sen sijaan suurimman osan heimon muista lajeista ei tiedetä toimivan näin.


title: Hunajaoppaat

text: Hunajaoppaat ovat pesäloisia eli naaras munii toisen lintulajin pesään ja jättää haudonnan ja poikasen hoidon isäntälajille.


title: Pseudomorfiini

text: Pseudomorfiini (nimenä myös oksidimorfiini ("oxydimorphine") tai dehydromorfiini) oopiumissa esiintyvä epäpuhtaus, morfiinin luonnollinen dimeeri. Sen löysi ensimmäisenä Pelletier vuonna 1835.


title: Pseudomorfiini

text: Yhdistettä voidaan syntetisoida morfiinista hapettavalla dimerisaatiolla kaliumferrisyanidin avulla.


title: Nikola Lončar

text: Nikola Lončar (; s. 31. toukokuuta 1972 Kragujevac, Jugoslavia) on serbialainen kilpauransa päättänyt koripalloilija.


title: Nikola Lončar

text: Lončar aloitti pääsarjauransa KK Partizanissa vuonna 1989. Seuran paidassa hän voitti maansa mestaruuden vuosina 1992 ja 1995. Lisäksi Lončar voitti Euroliigan-mestaruuden kaudella 1991–1992. Kaudeksi 1995–1996 hän siirtyi Real Madridiin, josta hän jatkoi yhden kauden jälkeen italialaiseen Pallacanestro Vareseen. Kaudeksi 1997–1998 Lončar siirtyi Paris Basket Racingiin. Hän aloitti kauden 1998–1999 Maccabi Tel Avivissa, mutta sai potkut joulukuussa 1998. Tämän takia hän siirtyi loppukaudeksi Joventut Badalonaan. Seuraavan kauden alkaessa Lončar ei pelannut missään seurassa, mutta tammikuussa 2000 hän siirtyi RB Montecatini Termeen.


title: Nikola Lončar

text: Kaudet 2000–2002 Lončar pelasi CB Breogánissa ja vuodet 2002–2005 hän vietti Club Estudiantesissa. Kaudeksi 2005–2006 hän palasi Partizaniin. Lončar lopetti uransa vuonna 2006 Olimpia Milanossa.


title: Nikola Lončar

text: Lončar edusti maajoukkuetasolla Jugoslaviaa, jonka paidassa hän voitti vuoden 1996 olympialaisista hopeaa. EM-kilpailuista hän voitti kultaa vuonna 1997 ja pronssia vuonna 1999. Lončar oli myös mukana voittamassa vuoden 1998 maailmanmestaruutta.


title: Dimeeri

text: Dimeeri on yhdiste, joka koostuu kahdesta identtisestä tai samankaltaisesta molekyylistä. Siinä kaksi monomeeriä on liittynyt toisiinsa sidoksella, joka voi olla joko vahva tai heikko.


title: Dimeeri

text: Molekyyliset dimeerit muodostuvat usein kahden identtisen osan reaktiolla esim.: 2A → A–A. Tässä esimerkissä monomeeri ”A” dimerisoituu muodostaen dimeerin ”A–A”.


title: Dimeeri

text: Etikkahappo muodostaa dimeerejä kaasuna, sen monomeerit yhdistyvät toisiinsa vetysidoksella. Sopivissa olosuhteissa suurin osa molekyyleistä, joissa on OH-ryhmä, muodostavat dimeerejä, kuten vesi-dimeeri.


title: Dimeeri

text: Disyklopentadieeni  on epäsymmetrinen dimeeri, joka on muodostunut kahdesta syklopentadieeni-molekyylistä Diels–Alder-reaktiossa. Kuumennettaessa se hajoaa "retro-Diels–Alder-reaktiossa" muodostaen kaksi identtistä monomeeriä:


title: Dimeeri

text: Termiä "homodimeeri" käytetään, kun molekyylit ovat täysin identtisiä (esim. A–A) ja "heterodimeeri" kun ne eroavat toisistaan (esim. A–B). Dimerisaatin vastakohtaa sanotaan "dissosiaatioksi".


title: Dimeeri

text: D-dimeeri on fibriinin hajoamistuote, jota vapautuu verenkiertoon kun fibriinin aiheuttama verihyytymä hajoaa. Sen nimi johtuu siitä, että se sisältää kaksi ristiinlinkittynyttä fibrinogeenin palasta. Se on mitattavissa oleva arvo ja kertoo verihyytymien olemassaolosta.


title: Kiinapuut

text: Kiinapuut ("Cinchona") on matarakasvien suku, jonka joidenkin jäsenien kaarnasta saadaan kiniiniä. Linné nimesi ne kreivitär Cinchónan mukaan, jonka aviomies parani malariasta kiniinin avulla 1600-luvulla. Sukuun kuuluu noin neljäkymmentä lajia.


title: Kiinapuut

text: Kiinapuut kasvavat 15–20 metriä korkeiksi, ja kukkivat valkoisin, keltaisin tai vaaleanpunaisin kukin.


title: Kiinapuut

text: Kiinapuut kasvavat luonnonvaraisina Andien Amazonin sademetsän puoleisilla rinteillä lähellä päiväntasaajaa 1 500–3 000 metrin korkeudessa. Niitä viljellään monissa trooppisissa maissa lääketeollisuuden raaka-aineiksi.


title: Loistikat

text: Loistikat ("Prodotiscus") on hunajaoppaiden heimoon kuuluva tikkalintusuku. Loistikkojen sukuun kuuluu BirdLife Suomen mukaan kolme lajia.


title: Stewart (elokuva)

text: Stewart ("Assassination of a High School President") on vuonna 2008 kuvattu neo noir -komediaelokuva. Elokuvan pääosia esittävät Reece Thompson, Bruce Willis, Mischa Barton, Michael Rapaport, Kathryn Morris, Josh Pais, Michael Zegen ja Luke Grimes. Elokuvan on ohjannut Brett Simon.


title: Saint-Pierre

text: Saint-Pierre tai St. Pierre () voi tarkoittaa seuraavia:


title: Korsikan kansallinen vapautusrintama

text: Korsikan kansallinen vapautusrintama (korsikaksi: Fronte di Liberazione Naziunale Corsu, FLNC) on Korsikan itsenäisyyden puolesta taisteleva militantti puolisotilaallinen järjestö. Sen maanalainen armeija on käynyt aseellista taistelua Ranskan ylivaltaa vastaan 5. toukokuuta 1976 lähtien.


title: Korsikan kansallinen vapautusrintama

text: Perinteisesti "A Cuncolta Naziunalista" (tai "A Cuncolta Indipendentista") on ollut FLNC:n poliittinen siipi. Ensimmäinen "Cuncolta" kiellettiin 28. syyskuuta 1983. Järjestyksessään kolmas "Cuncolta", "A Cuncolta Naziunalista", perustettiin FLNC:n poliittiseksi siiveksi 28. kesäkuuta 1987, koska aiempi 2. lokakuuta 1983 perustettu "Muvimentu Corsu per l'Autodeterminazione" ("Mouvement Corse pour l'Autodétermination (MCA)") kiellettiin 21. tammikuuta 1987. Vuonna 1990 A Cuncolta Naziunalista muuttui "A Cuncolta Indipendentistaksi" 5. toukokuuta 1998.


title: Korsikan kansallinen vapautusrintama

text: FLNC jakautui kahdeksi kilpailevaksi fraktioksi, maltillisemmaksi "FLNC-Canal Habituel"iksi ("FLNC-Tavallinen kanava) ja radikaaliksi "FLNC-Historique Canal"iksi ("FLNC-Historiallinen kanava), joista edeltävä lopetti aseellisen taistelun vuonna 1996. Vuonna 1998 "Tavallisen FLNC:n" seuraajiksi ilmaantui pienempia FLNC-fraktioita, jotka yhdistyivät FLNC-UC:ksi, joka taas yhdistyi vuonna 2009 muiden militanttijärjestöjen ja FLNC-fraktioiden kanssa uudelleen yhtenäiseksi FLNC:ksi.


title: Korsikan kansallinen vapautusrintama

text: FLNC aloitti aseelliset iskut vuonna 1978 ja ne jatkuivat kiihkeänä offensiivina koko 1980-luvun. Väkivaltaisuudet vähenivät 1990-luvulla, ja 2000-luvulla FLNC ei ole ollut juurikaan otsikoissa. Kesäkuussa 2011 tiedotustilaisuudessaan se ensi kerran sitten vuoden 1993 tunnusti toteuttaneensa "fyysisen eliminoinnin" eli surmanneensa korsikalaisen mafiapäällikön Christian Leonin, jonka se katsoi olleen syyllinen militanttinsa Philippe Paolin murhaan. FLNC on suosinut toiminnassaan pommeja, salamurhia, pankkiryöstöjä ja kiristystä vallankumousverojen muodossa. Iskut on kohdistettu yleensä julkisiin rakennuksiin, pankkeihin, turismi-infrastruktuuriin ihmisten sijaan. Ranskan mannermaalla tehdyt iskut on tehty Nizzassa, Marseillessa ja Avignonissa.


title: Korsikan kansallinen vapautusrintama

text: Vuonna 2012 FLNC:tä irtautui joukko sen toimijoita, jotka perustivat oman erillisen järjestönsä. Järjestö uutisoi laskeneensa aseensa kesäkuussa 2014. Historiansa aikana FLNC on ottanut vastuun noin puolesta kaikista yhteensä noin 10 000:ta hyökkäyksestä Korsikalla sitten vuoden 1976.


title: Tapani Jalkanen

text:
Tapani Veli Jalkanen (s. Kärsämäki)
on suomalainen laulaja, joka on tehnyt mm. lastenlauluja Pete Paukku -nimimerkillä.


title: Timo Tikkanen

text: Timo Juhani Tikkanen (9. joulukuuta 1945 – 4. helmikuuta 2009 Hamina) oli suomalainen harmonikansoittaja, säveltäjä ja sanoittaja, jolla oli oma yhtye nimeltään "Timo Tikkasen Humppaveljet".


title: Central Synagogue

text: Central Synagogue on Manhattanilla New Yorkissa sijaitseva uusmaurilaiseen tyyliin rakennettu synagoga, johon on otettu mallia Budapestin Dohány-kadun synagogasta. Se on ollut pidempään jumalanpalveluskäytössä kuin yksikään toinen kaupungin synagogista.


title: Central Synagogue

text: Synagogasta tuli virallisesti New York Cityn maamerkki vuonna 1966 ja kansallinen maamerkki vuonna 1975. Se omistaa Salem Fieldsin hautausmaan Brooklynissä.


title: Île Verte (Saint-Pierre ja Miquelon)

text: Île Verte () on Saint-Pierre ja Miquelonin saariryhmään kuuluva pieni kallioinen saari, joka sijaitsee Ranskan ja Kanadan välisen aluevesirajan kohdalla. Kumpikin valtio vaatii saarta itselleen.


title: Île Verte (Saint-Pierre ja Miquelon)

text: Saarelle rakennettiin vuonna 1908 ensimmäinen majakka, joka korvattiin uudella vuonna 1955. Nykyinen, kolmas majakka on vuodelta 1993.


title: Lumilautailun maailmanmestaruuskilpailut 2011

text: Lumilautailun maailmanmestaruuskilpailut järjestettiin vuonna 2011 yhdeksännen kerran. Kilpailut käytiin Espanjan La Molinassa ja Barcelonassa 14.–22. tammikuuta. Niissä kilpaili 370 osanottajaa 44 maasta. Miehet kilpailivat kuudessa eri lajissa ja naiset viidessä.


text: Ainoastaan big air -kisa pidettiin Barcelonassa ja kaikki muut La Molinassa.


title: Yari (täsmennyssivu)

text: Yari voi tarkoittaa ainakin seuraavia:


title: HMS Tordön (1865)

text: HMS Tordön oli Ruotsin laivaston vuonna 1865 vesillelaskettu John Ericsson -luokan monitori.


title: HMS Tordön (1865)

text: Alus tilattiin Motalan telakalta 864 285 Ruotsin kruunulla ja sen köli laskettiin 1864. Alus laskettiin vesille 1. joulukuuta 1865 ja se otettiin palveluksen 16. elokuuta 1866.


title: HMS Tordön (1865)

text: Heinäkuussa 1867 "Tordön" lähti sisaralustensa "HMS John Ericssonin" ja "HMS Tirfingin", höyryfregatti "HMS Vanadisin" ja siipirataskorvetti "HMS Thorin" sekä Norjan laivaston monitorin "KNM Scorpionin" kanssa Tukholmasta ammuntoihin saaristoon. Kuningas Oskar II vieraili osastossa 17. heinäkuuta, tarkasti kaikki alukset ja seurasi ammuntoja. Osasto lähti 24. heinäkuuta laivastovierailulle Helsinkiin ja Kronstadtiin vara-amiraali Christian Anders Sundinin johdolla. 20. kesäkuuta 1867 annetun kuninkaallisen määräyksen numero 242 mukaan osaston tuli viipyä Helsingissä viisi ja Kronstadtissa kaksitoista vuorokautta. Osasto saapui 3. elokuuta Kronstadtiin, jossa suurherttua Konstantin teki kahden ja puolen tunnin vierailun osaston aluksilla. Osasto lähti paluumatkalle 17. elokuuta. Vierailu oli monitorien ainoa yhdessä tekemä.


title: HMS Tordön (1865)

text: Alus poistettiin palveluksesta 25. elokuuta 1922 ja myytiin marraskuussa 1923 Saksaan romutettavaksi.


title: HMS Tirfing (1866)

text: HMS Tirfing oli Ruotsin laivaston vuonna 1866 vesillelaskettu John Ericsson -luokan monitori.


title: HMS Tirfing (1866)

text: Alus laskettiin vesille 1. kesäkuuta 1866 ja se otettiin palveluksen 4. heinäkuuta 1867.


title: HMS Tirfing (1866)

text: Heinäkuussa 1867 "Tirfing" lähti sisaralustensa "HMS Tordönin" ja "HMS John Ericssonin", höyryfregatti "HMS Vanadisin" ja siipirataskorvetti "HMS Thorin" sekä Norjan laivaston monitorin "KNM Scorpionin" kanssa Tukholmasta ammuntoihin saaristoon. Kuningas Oskar II vieraili osastossa 17. heinäkuuta, tarkasti kaikki alukset ja seurasi ammuntoja. Osasto lähti 24. heinäkuuta laivastovierailulle Helsinkiin ja Kronstadtiin vara-amiraali Christian Anders Sundinin johdolla. 20. kesäkuuta 1867 annetun kuninkaallisen määräyksen numero 242 mukaan osaston tuli viipyä Helsingissä viisi ja Kronstadtissa kaksitoista vuorokautta. Osasto saapui 3. elokuuta Kronstadtiin, jossa suurherttua Konstantin teki kahden ja puolen tunnin vierailun osaston aluksilla. Osasto lähti paluumatkalle 17. elokuuta. Vierailu oli monitorien ainoa yhdessä tekemä.


title: HMS Tirfing (1866)

text: Alus poistettiin palveluksesta 25. elokuuta 1922 ja myytiin vuonna 1923 Saksaan romutettavaksi.


title: HMS Loke (1869)

text: HMS Loke oli Ruotsin laivaston vuonna 1869 vesillelaskettu John Ericsson -luokan monitori.


title: HMS Loke (1869)

text: Aluksen rahoitus vahvistettiin vuoden 1866 budjetissa ja se tilattiin 8. maaliskuuta 1867 Motala Verkstadin Norrköpingin telakalta. Aluksen suunnitteli Jacques d’Ailly, joka oli suunnitellut aiemmatkin John Ericsson -luokan alukset. Köli laskettiin vielä maaliskuussa 1867, mutta alus laskettiin vesille vasta 4. syyskuuta 1869. Nimi vahvistettiin 17. helmikuuta 1870 annetulla päiväkäskyllä. Alus otettiin palveluksen marraskuussa 1871, jolloin sen valmistuskustannukset olivat hieman yli 1,2 miljoonaa Ruotsin kruunua.


title: HMS Loke (1869)

text: Aluksen aseistusta täydennettiin jo koeajoissa 25 mm Nordenfelt M/77 -tykki ja kaksi 12 mm Palmcrantz M/75 -konekivääriä asennettiin vuonna 1877. Konekiväärit korvattiin vuosina 1885–1887 25 millimetrin tykeillä. Aluksen pääaseet vaihdettiin vuonna 1890 kahteen 240 millimetrin Finnspång M/76 -tykkiin 3. maaliskuuta 1882 annetun päiväkäskyn mukaisesti.


title: HMS Loke (1869)

text: Alus oli palveluksessa ainoastaan kuusi purjehduskautta, mikä oli paljon vähemmän kuin muilla Ruotsin merivoimien monitoreilla. Purjehduskaudet olivat:


title: HMS Loke (1869)

text: Laivaston esikunta teki varauksen vuoden 1903 budjettiin 270 000 kruunusta "Loken" modernisointiin. Työn kokonaiskustannuksiksi arvioitiin 540 000 kruunua, joka edellytti hakemusta maan hallitukselta. Kun hallitus päätti monitorien tulleen tiensä päähän niin modernisoinnista päätettiin toistaiseksi luopua. Laivaston esikunta teki uuden hakemuksen vuonna 1908, mutta maan hallitus hylkäsi sen samoin perustein. Aluksen modernisoinnista päätettiin luopua ja se poistettiin palveluksesta 21. elokuuta 1908. Alus asetettiin myyntiin 62 922 kruunun lähtöhinnalla. Aluksen ostajasta ei ole tietoa, mutta todennäköisesti se romutettiin ennen ensimmäisen maailmansodan puhkeamista.


title: Sujutus

text: Sujutus ja sukitus ovat nykymenetelmiä muun muassa viemäri- ja sadevesiputkistojen saneeraamiseksi. Perinteiseen putkistosaneeraukseen verrattuna sujutuksella ja sukituksella säästetään rakennusteknisissä töissä. Piikkaus- ja purkutöitä ei aina tarvita ollenkaan. Kohteesta riippuen käytetään erilaisia materiaaleja. Menetelmä jakautuu kahteen lajiin riippuen siitä, onko saneerattava kohde ulkopuolinen vai kiinteistön sisällä oleva osuus.


title: Sujutus

text: Pitkäsujutus: saneerattavalle osuudelle vedetään uusi putki, joka pienentää putken halkaisijaa.


title: Sujutus

text: Pätkäsujutus: saneerattavalle osuudelle työnnetään uusi putki lyhyinä pätkinä, ja sen seurauksena putken halkaisija pienenee.


title: Sujutus

text: Muotoputkisujutus: Saneerattavalle osuudelle vedetään uusi putki. Muoto palautetaan höyryn ja paineen avulla. Putken halkaisija pienenee vain saneerausputken materiaalin verran


title: Sujutus

text: Halkaiseva pakkosujutus: Saneerattavalle osuudelle vedetään uusi putki. Halkaisija säilyy ennallaan.


title: Sujutus

text: Sukitus: Saneerausputki käännetään paikalleen. Halkaisija säilyy ennallaan.


title: Sujutus

text: Sukitusta käytetään kiinteistöjen sisäpuolisien putkistojen saneeraamisen. Sukittamalla on mahdollista kunnostaa osuuksia, joissa on useita jopa 90 asteen mutkia, koon muutoksia sekä haarakohtia. Sukituksessa haarakohdat tukkeutuu, minkä jälkeen ne avataan robottiporalla sekä tiivistetään erillisellä runko- tai haarayhteellä. Asennusvaiheessa sukka on elastinen ja pehmeä. Kovettuessaan sukka muodostaa itsekantavan, uuden putken vanhan viemäriputken sisälle, vanhan viemäriputken toimiessa muottina. Sukittamalla saneerattu viemäriputki on uutta vastaavassa kunnossa.


title: Sujutus

text:
Käytettävät materiaalit ovat PVC- tai polyuretaanipinnoitettua huopaa tai huokoista materiaalia, joka kyllästetään epoksi-, polyesteri- tai silikaattihartsilla. Tämän jälkeen sukka käännetään inversiomenetelmällä saneerattavalle osuudelle. Asennus tapahtuu paineilman tai veden paineen avulla. Kun runkoaineena käytetty hartsi on kovettunut, putken päät leikataan auki ja asennus on valmis.
Ennen putken saneeraamista osuudet puhdistetaan rouhimalla ja huuhtelemalla. Puhdistuksella saadaan putken sisäpinnalle kertynyt irtosyöpymä poistettua ja putki avarrettua. Sukituksen jälkeen putken sisähalkaisija pienentyy vain vähän.


title: Sujutus

text: Viemärin pinnoitus eri menetelmillä on yleistynyt Suomessa 2000-luvun alussa. Eri viemärin pinnoitus menetelmiä ovat mm. ruiskuvalu sekä harjamassaus.


title: Sujutus

text: Ruiskuvalumenetelmä perustuu pinnoitusmateriaalin ruiskuttamiseen putken sisäpinnalle keskipakoisvoimaa hyväksi käyttäen. Jotta riittävä pinnan vahvuus saavutetaan, ruiskuvalu toistetaan yleensä kahdesta neljään kertaan, riippuen putken koosta ja urakoitsijan toimintamallista.


title: Sujutus

text: Harjamassausmenetelmä perustuu massan levittämiseen putken seinämille putkessa pyörivän harjan avulla. Jotta riittävä pinnan vahvuus saavutetaan, myös harjausmenetelmällä viemärit saneerattaessa, työvaiheet toistetaan yleensä kahdesta neljään kertaan, riippuen putken koosta ja urakoitsijan toimintamallista.


title: Sujutus

text: Pinnoitusmenetelmissä on joitakin etuja sukitukseen nähden, kuten se, että rakenneavauksia ei pääsääntöisesti tarvitse tehdä lainkaan, myös haarat ovat täysin saumattomat ja aina täysin samaa materiaalia kuin muu saneerattu putkiosuus ja se, että erillisiä haarapaloja tai haarojen massauksia eri materiaalilla kuin muu saneerattu viemäriosuus ei tarvita


title: Sujutus

text: Pinnoitusmenetelmät soveltuvat parhaiten kerrostaloasuntojen ja rivitaloasuntojen viemärihajotuksiin, pystyviemäreihin, kellarikerroksien viemärihajotuksiin sekä omakotitalojen kokonaisvaltaiseen saneeraukseen.


title: Sujutus

text:
Tekniikka on kehitetty 1970-luvun alussa käytettäväksi viemäreiden ja putkistojen korjauksessa. Se soveltuu yhtä hyvin käytettäväksi muovi-, valurauta-, betoni- ja saviputkien saneeraukseen. Tekniikkaa käytetään putkistojen saneeraamiseen koko maailmassa.
Saneerausputki on mahdollista asentaa myös halkaisijaltaan pieniin putkin. Menetelmää voidaan käyttää yhtä hyvin asuin-, liike- ja teollisuuskiinteistöissä kuin kunnallisissa viemäreissä. Rakennusteknisiä töitä tulee minimaalinen määrä verrattuna perinteiseen saneeraukseen.


title: HMS Garmer

text: HMS Garmer oli alun perin saaristotykistön () ja sen Ruotsin laivastoon liittämisen jälkeen vuonna 1872 alkaen laivaston monitori. Ruotsissa alus luokiteltiin 3. luokan panssarilaivaksi ( ja vuodesta 1895 alkaen .


title: HMS Garmer

text: Ericssonin ja d'Aillyn suunnitteleman aluksen kokonaispituus oli 28,5 ja sen maksimi leveys 6,98 metriä. Aluksen syväys oli ainoastaan 2,29 metriä. Aluksen uppouma oli täysin kuormattuna 271 tonnia. Aluksen Yhdysvalloista New Yorkista ostettu yksikattilainen 90 hevosvoiman höyrykone mahdollisti 5,5 solmun nopeuden.


title: HMS Garmer

text: Aluksen aseistuksena oli ainoastaan yksi Finspongin valmistama 26,7 senttimetrin matalapaineinen Ferlitsen-järjestelmää käyttävä suustaladattavatykki. Lisäksi aluksella oli vuonna 1877 kymmenpiippuinen 12 millimetrin konekivääri. Aluksen suojana oli 39 millimetriä paksu panssarivyö ja 20 millimetrin kansipanssari. Tykkitornin kilpi oli 149 millimetriä ja tulenjohtotorni 208 millimetriä paksu. Aluksen miehistönä oli kaksi upseeria, neljä aliupseeria ja neljätoista miehistönjäsentä.


title: HMS Garmer

text: Alus tilattiin Norrköpingistä Motalan telakalta. Alus laskettiin vesille 19. toukokuuta 1867 ja se otettiin palveluksen 17. maaliskuuta 1868.


title: HMS Garmer

text: Alus poistettiin palveluksesta 17. helmikuuta 1893.


title: Isoloistikat

text: Isoloistikat ("Melignomon") on hunajaoppaiden heimoon kuuluva tikkalintusuku. Isoloistikkojen sukuun kuuluu BirdLife Suomen mukaan kaksi lajia.


title: Gil González Dávila

text: Gil González Dávila (noin 1480–1526) oli espanjalainen konkistadori. González lähti Keski-Amerikkaan ja saapui Costa Ricaan, missä alkuasukkaat suhtautuivat häneen ystävällisesti. Hän jatkoi Nicaraguaan, missä 15 000 intiaania kastettiin kristinuskoon ja Gonzálezin seurue sai paljon kultaa. González palasi Panamaan ja kertoi löytäneensä reitin valtamereltä valtamerelle Nicaraguajärven kautta. Hän lähti vuonna 1523 toiselle tutkimusmatkalleen Hondurasiin, löysi Fonsecanlahden ja nimesi sen piispa Juan Rodríguez de Fonsecan mukaan. Hondurasissa González joutui ristiriitaan Hernán Cortésin kanssa. González pakotettiin muuttamaan Meksikoon, mistä hän palasi Espanjaan.


title: Arvo Jantunen

text: Arvo Johannes Jantunen (29. huhtikuuta 1929 Viipuri – 20. heinäkuuta 2018 Tampere) oli suomalainen koripalloilija, koripallovalmentaja ja -tuomari. Hän oli myös maajoukkuetason käsipalloilija ja pääsarjatason jalkapalloilija ja pesäpalloilija.


title: Arvo Jantunen

text: Jantunen edusti koko koripalloilijanuransa ajan Tampereen Pyrintöä, joka vuonna 2014 nosti kattoon Jantusen pelipaidan. Pyrinnössä Jantunen voitti seuran historian ensimmäisen miesten koripallon SM-mitalin vuonna 1958. Hän on edelleen Pyrinnön pääsarjahistorian runkosarjan pelaajatilastoissa kuudentena tehdyissä pisteissä ja seitsemäntenä pelatuissa otteluissa. Suomen maajoukkueessa Jantunen pelasi 50 maaottelua ja kuului maan turnauskokoonpanoihin vuosien 1957, 1959 ja 1961 EM-kilpailuissa. Jantunen toimi myös koripallovalmentajana Pyrinnössä ja Suomen maajoukkueessa sekä kansainvälisen tason koripallotuomarina ollen muun muassa Suomen EM-kilpailuissa 1967 Tampereella pelattujen ottelujen tuomarien ja toimitsijoiden ylivalvoja.


title: Arvo Jantunen

text: Käsipallossa Jantuselle kertyi viisi maaottelua, yksi Suomen mestaruus ja yksi SM-hopea. Pesäpallossa hän pelasi miesten SM-sarjassa kolme kautta ja jalkapallossa yhden kauden. Lisäksi voimistelunopettajana työskennellyt Jantunen harrasti jääpalloa, pöytätennistä ja keilailua.


title: Arvo Jantunen

text: Jantunen syntyi Viipurissa vuonna 1929 ja eli siellä ensimmäisen vuosikymmenensä harrastaen myös urheilua. Sotien vuoksi ja Suomen menetettyä Viipurin Jantusen perhe muutti Tampereelle, missä hän alkoi aluksi pelata jalkapalloa. Oppikoulussa ensimmäisellä luokalla ollessaan Jantunen kiinnostui koripallosta, vaikka laji oli Tampereella tuolloin hyvin vaatimattomissa kantimissa: välineitä ei ollut, ja kesällä koripalloa ei pelattu. Jantunen opiskeli Tampereen lyseon lukiossa ja valmistui ylioppilaaksi vuonna 1950 sekä voimistelunopettajaksi vuonna 1954. Työuransa hän aloitti vuonna 1955.


title: Arvo Jantunen

text: 186 senttimetriä pitkä "Jantsa" Jantunen edusti Tampereen Pyrintöä Koripalloliiton mestaruussarjassa vuosina 1949–1952 ja miesten SM-sarjassa vuosina 1952–1966. Hän teki pääsarjassa Pyrinnölle 3 668 pistettä, millä hän on edelleen joukkueen historian parhaiden korintekijöiden joukossa. SM-sarjakauden 1958 päätteeksi Pyrintö ja joukkueen hopeakauden ratkaisupelaaja Jantunen saavuttivat ensimmäisen miesten SM-mitaliansa, hopean, Kotkan Työväen Palloilijoiden jälkeen.


title: Arvo Jantunen

text: Jantuselle kirjattiin ensimmäinen maaottelu Suomen miesten maajoukkueessa 13. marraskuuta 1954. Vastassa oli Ruotsi, jota vastaan Jantunen myös seuraavan vuoden marraskuussa teki ensimmäiset kaksi pistettään maajoukkueessa. Vuonna 1957 Jantunen kuului Suomen kokoonpanoon Bulgarian EM-kilpailuissa, missä hän ei tehnyt pisteitä Suomen alkulohko-otteluissa. Suomi voitti alkulohkossaan Belgian mutta hävisi Unkarille ja Romanialle ja joutui alempaan jatkosarjaan, missä se voitti viisi seitsemästä ottelustaan sijoittuen lopputuloksissa 11:nneksi. Jantunen onnistui korinteossa otteluissa Länsi-Saksaa, Italiaa ja Skotlantia vastaan.


title: Arvo Jantunen

text: Turkin EM-kilpailuissa 1959 Jantusen edustama Suomi hävisi kaikki kolme alkulohko-otteluaan Jantusen onnistuessa korinteossa Puolaa ja Espanjaa vastaan. Jatkosarjassa Suomi voitti yhden ja hävisi yhden ottelun, samoin sijoitussarjassa, missä Jantunen ylsi pisteille sekä Itä-Saksaa että Turkkia vastaan. Suomi sijoittui Turkissa 13:nneksi. Vuoden 1959 maaotteluissa Ruotsia ja Itä-Saksaa, samoin Ruotsia vastaan vuotta myöhemmin, Jantunen heitti 11 pistettä, maajoukkueuransa ennätyksen.


title: Arvo Jantunen

text: Jantunen oli kolmannen kerran mukana EM-kilpailuissa Jugoslaviassa 1961, missä Suomi hävisi kummankin ottelunsa alkulohkossa. Jatkosarjassa Jantunen teki Englantia vastaan neljä pistettä ja otti kymmenen levypalloa. Kreikkaa vastaan hän kirjautti vastaavasti 6/6-lukemat. Lopuissa otteluissaan Suomi hävisi Espanjalle, voitti Alankomaat ja hävisi jälleen Espanjalle, ja lopputuloksissa maa oli 14:s. Jantusen maajoukkueura pelaajana päättyi Jugoslavian EM-turnaukseen: yhteensä hän pelasi maajoukkueessa vuosina 1954–1961 50 ottelua 3,2 pisteen keskiarvolla.


title: Arvo Jantunen

text: Jantunen aloitti vuonna 1954 työn Suomen Koripalloliiton tuomari- ja pelaajakouluttajana. Pyrinnössä hän valmensi pelaamisen ohella vuosina 1964–1966. Hän toimi Suomen maajoukkueen apuvalmentajana vuonna 1963. Kansainvälisen erotuomaritutkinnon Jantunen suoritti vuonna 1965, ja hän toimi tuomarina useissa sadoissa otteluissa. Suomen EM-kilpailuissa 1967 hän toimi Tampereella pelattujen ottelujen tuomarien ja toimitsijoiden ylivalvojana. Suomen Koripalloliiton kultainen ansiomerkki myönnettiin Jantuselle vuonna 1961.


title: Arvo Jantunen

text: Käsipallossa Jantunen pelasi Suomen maajoukkueessa viidessä maaottelussa. Hän saavutti Suomen joukkueessa akateemisten PM-kilpailujen hopeaa vuonna 1953. Seuratasolla Jantunen voitti Unionissa Suomen mestaruuden vuonna 1959 ja SM-hopeaa Tampereen Ilveksessä vuonna 1954.


title: Arvo Jantunen

text: Pesäpallossa Jantunen pelasi Tampereen Pyrinnössä kolmen kauden ajan SM-sarjaa lähinnä lukkarina. Kaudella 1954 Pyrintö sijoittui erittäin tasaisessa SM-sarjassa viidenneksi samoin pistein hopeamitalistijoukkueen kanssa.


title: Arvo Jantunen

text: Jalkapallossa Jantunen pelasi Suomensarjaa ja Ilves-Kissoissa kaudella 1951 Mestaruussarjaa. Jantusen lajivalikoimaan kuuluivat myös jääpallo ja pöytätennis sekä keilailu, joissa hän saavutti M-luokan.


title: Arvo Jantunen

text: Jantunen työskenteli voimistelunopettajana Tampereen lyseon lukiossa, Klassillisessa ja Tampereen yhteiskoulussa. Vuoteen 1973 asti poikakouluna olleessa lyseon lukiossa Jantusen opetus koettiin niin monien oppilaiden kuin toisten opettajienkin mukaan innostavana. Jantunen jäi eläkkeelle 1990-luvun alussa. Hän kävi seuraamassa Pyrinnön koripallo-otteluita kauteen 2016–2017 asti kritisoiden ajoittain lajin muuttumista entistä kontaktipitoisemmaksi. Pyrintö nosti vuonna 2014 kattoon Jantusen pelipaidan tämän pelinumerolla 5, joka seuran käytännön mukaisesti pysyy käytössä, mutta jota ei ole käytetty.


title: Arvo Jantunen

text: Jantusen perheeseen kuuluivat vaimo ja tyttäret. Jantunen sairasti viimeiset elinvuotensa Alzheimerin tautia. Hän kuoli 89-vuotiaana Tampereella 20. heinäkuuta 2018.


title: Sosiaalinen verkosto

text: Sosiaalinen verkosto on sosiaalinen rakenne, joka koostuu yksilöistä (tai organisaatioista), jotka ovat yhteydessä toisiinsa yhdellä tai useammalla keskinäisellä riippuvuussuhteella. Tällaisia suhteita voivat olla ystävyys, sukulaisuus, yhteinen etu, taloudellinen vaihto, seksuaaliset suhteet tai suhteet, jotka perustuvat tietoon, uskomuksiin tai arvovaltaan.


title: Sosiaalinen verkosto

text: Sosiaalisten verkostojen analyysissä (engl. social network analysis, SNA) sosiaaliset verkostot nähdään verkostoteorian kontekstissa siten, että ne muodostuvat solmukohdista ja yhteyksistä; solmut ovat yksilöllisiä toimijoita verkostoissa, ja yhteydet kuvaavat toimijoiden välisiä suhteita. Muodostuvat graafipohjaiset rakenteet ovat usein hyvin kompleksisia. Monilla tieteenaloilla tapahtuva sosiaalisten verkostojen tutkimus on osoittanut, että verkostot toimivat monilla tasoilla perheistä valtioihin, ja niillä on merkittävä rooli ongelmanratkaisussa, organisaatioiden toiminnassa ja yksilöiden kyvyssä saavuttaa tavoitteitaan.


title: Sosiaalinen verkosto

text: Sosiaalisia verkostoja muodostuu useissa sosiaalisen median palveluissa kuten Facebookissa ja Twitterissä, joissa käyttäjät voivat seurata toistensa lähettämiä viestejä. Sosiaalisen median palvelujen yleistyminen on nostanut sosiaaliset verkostot ja niiden analyysin laajemman kiinnostuksen kohteeksi.


title: Henrik Adolf Mechelin

text: Henrik Adolf Mechelin () oli suomalainen virkamies, valtiopäiväedustaja ja senaattori.


title: Henrik Adolf Mechelin

text: Henrik Adolf Mechelin suoritti ylioppilastutkinnon Helsingissä vuonna 1830. Tämän jälkeen hän opiskeli Helsingin yliopistossa, josta valmistui viisausopin (filosofian) maisteriksi vuonna 1836.


title: Henrik Adolf Mechelin

text: Mechelin teki pitkän virkauran Venäjän ulkoasiain hallinnossa eri tehtävissä. Hän toimi Venäjän ulkoasiainministeriössä kansliavirkamiehenä ja kielenkääntäjänä vuosina 1839–1849 ja Venäjän pääkonsulina Norjassa 1850–1869. Vuonna 1869 Mechelin nimitettiin senaattoriksi talousosastoon ja 1871 hänet nimettiin senaatin kirkollisasiain toimikunnan päälliköksi. Vuonna 1885 hän sai omasta pyynnöstään eron senaattorin virasta.


title: Henrik Adolf Mechelin

text: Mechelin toimi valtiopäiväedustajana vuosien 1888, 1891, 1894, 1897 ja 1899 säätyvaltiopäivillä.


title: Henrik Adolf Mechelin

text: Mechelin sai nimineuvoksen (1839), kollegiasessorin (1844), hovineuvoksen (1847), kollegineuvoksen (1850), valtioneuvoksen (1854) ja viimein vuonna 1868 todellisen valtioneuvoksen arvonimet. Hänet aateloitiin lastensa ja heidän jäkeläistensä kanssa vuonna 1886 ja merkittiin Suomen ritarihuoneen kirjoihin vuonna 1887. Hänen aatelissukunsa on sittemmin sammunut.


title: Henrik Adolf Mechelin

text: Mechelin sai myös useita venäläisiä ja ruotsalaisia kunniamerkkejä.


title: Henrik Adolf Mechelin

text: Henrik Adolf Mechelinin vanhemmat olivat Kesälahden kappalainen, myöhempi Jaakkiman kirkkoherra Henrik Johan Mechelin (1774–1840) ja Christina Maria Costiander (1785–1855). Perheeseen syntyi 12 lasta, joista Henrik Adolf oli viidenneksi vanhin.


title: Henrik Adolf Mechelin

text: Henrik Adolf meni vuonna 1846 naimisiin Eugénie Octavie Josephine Cathérine Tricot de Mouceaux’n (19. huhtikuuta 1829 Pietari – 6. maaliskuuta 1919 Helsinki) kanssa. Pariskunta sai viisi lasta: Oscar Johan (s. 1851), Julia Fanny (s. 1853), Marie Cecile Constance Adele (s. 1860), Adolf Constantin (s. 1862) ja Henrik Josef Gustaf (s. 1864). Kaikki lapset syntyivät Kristianiassa (nyk. Oslo) isän ollessa siellä Venäjän konsulina.


title: Henrik Adolf Mechelin

text: Henrik Adolf Mechelin oli Leo Mechelinin setä. He olivat myös yhtä aikaa senaatin jäseninä.


title: Pierina Legnani

text: Pierina Legnani (1863–1923) oli italialainen ballerina. Hän esiintyi Milanossa, Pariisissa, Lontoossa ja Madridissa ennen kuin pääsi vuonna 1893 Mariinski-teatteriin, jossa hän saattoi 32 fouettén käytännön alulle. Legnanin inspiroimana venäläiset tanssijat kehittivät heille nykyisin ominaisen teknisen briljanssinsa.


title: Pierina Legnani

text: Legnani esiintyi Venäjällä vuoteen 1901. Hän sai Keisarilliselta baletilta "prima ballerina assolutan" arvonimen, jonka hänen lisäkseen on siltä saanut vain Mathilde Krzesinska. Sen lisäksi, että Legnani loi Odetten ja Odilen kaksoisroolin Marius Petipan ja Lev Ivanovin versiossa "Joutsenlammesta" (1895), hän esiintyi myös esimerkiksi "Coppéliassa". Hän jatkoi esiintymistä vuoden 1910 paikkeille Italiassa, Ranskassa ja Englannissa.


title: Torger Enckell

text: Torger Carolus Enckell (22. huhtikuuta 1901 Kronoborg – 1. toukokuuta 1991 Helsinki) oli suomalainen taidemaalari ja -graafikko. Hänen töitään oli ensi kertaa julkisesti esillä vuonna 1924. Enckell kuului 1920-luvulta lähtien suomenruotsalaisen modernismin huomattaviin edustajiin.


title: Torger Enckell

text: Enckell opiskeli vuosina 1919–1921 Suomen Taideyhdistyksen piirustuskoulussa Alvar Cawénin johdolla ja teki opintomatkoja Pariisiin ja Roomaan vuosina 1925–1926. André Derainin tiedetään olleen hänelle yksi tärkeä taiteellinen esikuva. Enckellin maalauksille on ominaista välittömyys ja intiimiys sekä varhaisvuosien jälkeen kolorismiin ja ranskalaisen värimaalauksen tyyliin suuntautunut vahva värien käsittely. Enckellin maalausten keskeisen osan muodostavat henkilötutkielmat, muotokuvat ja omakuvat, mutta teosten aiheina on myös maisemia ja asetelmia. Piirustuksilla ja grafiikalla on lisäksi tuotannossa merkittävä osa.


title: Torger Enckell

text: Enckell oli yksi vuonna 1956 syntyneen Prisma-taiteilijaryhmän perustajajäsenistä, ja hän osallistui ryhmän kaikkiin yhteisnäyttelyihin. Ryhmän muita jäseniä olivat Yngve Bäck, Gösta Diehl, Ragnar Ekelund, Unto Pusa, Sigrid Schauman ja Sam Vanni. Enckell toimi vuosina 1958–1963 myös maalauksen opettajana Vapaassa taidekoulussa, viimeiset kolme vuotta koulun rehtorina.


title: Torger Enckell

text: Enckellin vanhemmat olivat professori Karl Enckell (1853–1937) ja Vesta Charlotta Edgren (1871–1947), ja hänen veljiään olivat kirjailijat Olof Enckell (1900–1989) ja Rabbe Enckell (1903–1974). Kuvataiteilija Carolus Enckell (1945–2017) on Enckellin lapsi.


title: Love in Rewind

text: Love in Rewind on bosniahertsegovinalaisen Dino Merlinin kappale, jolla Merlin edusti kotimaataan vuoden 2011 euroviisuissa. Kappale kilpaili toisessa semifinaalissa, jossa se sai 109 pistettä, sijoittui viidenneksi ja pääsi siten finaaliin. Finaalissa se sijoittui kuudenneksi 125 pisteellä. Kappale sai täydet 12 pistettä Itävallalta, Makedonian tasavallalta, Serbialta, Slovenialta ja Sveitsiltä.


title: Tule tanssimaan

text: Tule tanssimaan on suomalaisen Tumba Tammisen studioalbumi vuodelta 1976.


title: Letícia Spiller

text: Letícia Pena Spiller (s. 19. kesäkuuta 1973 Rio de Janeiro) on brasilialainen näyttelijä.


title: QRpedia

text: QRpedia on järjestelmä, jonka tuottama QR-koodi avaa tiettyyn aiheeseen liittyvän Wikipedian sivun, kun käyttäjä skannaa koodin kamerakännykällään. Sovellus tunnistaa mobiililaitteen kielivalinnan ja etsii Wikipedia-artikkelin samalla kielellä, jos sellainen on luotu. Artikkeli esitetään kannettaville laitteille optimoidussa muodossa. QRpediaa on käytetty museoissa antamaan näyttelyesineistä taustatietoja monella kielellä, ilman että museon seiniä peittävät suurikokoiset tekstitaulut. Esimerkkejä sitä hyödyntäneistä museoista ovat Derbyn kaupunginmuseo ja Fundació Joan Miró, joka liitti koodit ulkomaille kiertoon lähteneeseen näyttelyynsä. Myös Britanninan kansallisarkisto aloitti koodeja käyttävän projektin näyttelytilassaan.


title: QRpedia

text: Sovellus käyttää Wikipedian APIa, ja sen lähdekoodi on julkaistu vapaalla lisenssillä (MIT). Sen kehittämiseen osallistuivat Britannian Wikimedian puheenjohtaja Roger Bamkin, Derbyn kaupunginmuseo ja Web-konsultti Terence Eden.


title: Meir Shalev

text: Meir Shalev () (s. 1948 Nahalal, Israel) on israelilainen kirjailija. Häntä pidetään yhtenä Israelin arvostetuimmista kirjailijoista.


title: Meir Shalev

text: Shalev on vuoden 1967 veteraani ja on koulutukseltaan biologi. Uransa alussa Shalev veti televisiossa ja radiossa satiirisia ohjelmia mutta jätti television talkshown 40-vuotiaana ja kirjoitti esikoisromaaninsa. Hän esiintyy hyvin suorasanaisesti myös haastattelijoita kohtaan, mutta on silti Israelin rakastetuin kirjailija. Israelilaisen verkkouutissivuston Ynetin kahdensadan kaikkien aikojen merkittävimmän israelilaisen äänestyksessä hän oli 42.


title: Meir Shalev

text: Ensimmäinen romaani "Roman Russi" ('Venäläinen romaani' ilmestynyt englanniksi nimellä "Blue Mountain") ilmestyi 1988 ja oli hänen kansainvälinen läpimurtonsa, joka on käännetty 12 kielelle. Vuonna 2009 on ilmestynyt muistelmateos, jonka englanninnos on nimeltään "My Russian Grandmother and her American Vacuum Cleaner" ('Venäläinen isoäitini ja hänen amerikkalainen imurinsa').


title: Meir Shalev

text: Hän on kirjoittanut myös tietokirjoja ja lasten kirjoja, ja hänellä on viikoittainen kolumni sanomalehti "Yediot Ahronotin" viikonvaihdenumerossa. Siinä hän esittää satiirisia kommentteja hallituksen politiikasta ja voivottelee israelilaisten tilannetta.


title: Meir Shalev

text: Shalevin isovanhemmat olivat Israeliin muuttaneita itäeurooppalaisia ortodoksijuutalaisia. Hänen sukunsa on hyvin kirjallista. Isä on runoilija Jitzhak Shalev, ja kirjailija Zeruja Shalev on hänen serkkunsa.


title: Humppa-Veikot jälleen

text: Humppa-Veikot jälleen on suomalaisen Humppa-Veikot-yhtyeen studioalbumi vuodelta 1971.


title: Humppa-Veikot keikalla

text: Humppa-Veikot keikalla on suomalaisen Humppa-Veikot-yhtyeen studioalbumi vuodelta 1973. Levyllä soittavat Ingmar Englund (kitara ja banjo), Pauli Granfelt (viulu ja trumpetti), Josef Kaartinen (saksofoni), Eino Katajavuori (ksylofoni), Yrjö Luukkonen (harmonikka), Gösta Möller (tuuba) ja Kullervo Linna (rummut).


title: CasaPound

text: CasaPound (tai ”Casa Pound”, ) on italialainen uusfasistinen puolue, joka sai alkunsa talonvaltausliikkeenä Rooman kaupungin asuntopolitiikkaa vastustaneista fasisteista vuonna 2003. Liike myös tarjoaa arkielämän palveluja ja naapuriyhteisöllisyyttä mutta ”vain italialaisille”.


title: CasaPound

text: Järjestön varapuheenjohtajan Simone di Stefanon mukaan järjestö kannattaa Mussolinin fasismia mutta pitää rotulakeja virheenä.


title: CasaPound

text: CasaPoundin talouspoliittiset näkemykset ovat täsmälleen samat kuin Mussolinin: ”"Haluamme, että viestintä, liikenne, energia ja terveydenhoito kansallistetaan ja valtio rakentaa taloja, jotka se myy halvalla perheille"”.


title: CasaPound

text: Maahanmuuttoa järjestö vastustaa, koska maahanmuuttajat polkevat palkkoja. Fasistitervehdykset kuuluvat hautajaisiin. Järjestö valtaa taloja, edistää halpaa asumista sekä tukee velallisia ja luonnonkatastrofien uhreja.


title: CasaPound

text: CasaPoundilla on 5 000 jäsentä. Uusnatsistinen Suomen vastarintaliike järjesti lokakuussa 2011 tilaisuuden, johon kutsuttiin Euroopan äärioikeistolaisia sosiaalisia talonvaltausliikkeitä, muun muassa CasaPound.


title: CasaPound

text: Ryhmä on saanut nimensä Mussolinia tukeneen yhdysvaltalaisen runoilijan Ezra Poundin mukaan. Toisaalta nimi viittaa myös Roomassa vuonna 2003 vallattuun taloon CasaPound. Poundin tytär Mary De Rachewiltz yrittää saada tuomioistuimen kautta kieltoa isänsä nimen käytölle.


title: CasaPound

text: Valtaajat halusivat teollaan ilmaista vastalauseensa kaupungin asuntopolitiikkaa kohtaan. Järjestö ammentaa italialaisen sosiaalisen oikeiston ("destra soziale") perinteestä, mutta on omaksunut toimintamalleja Italian vasemmiston perinteestä. Sen tavoitteena on vahvistaa ydinperhettä ja muita perinteisiä järjestelmiä, ja toimintaa kohdistetaan vain ”italialaisiin”.


title: CasaPound

text: Italian vasemmistojärjestöjen mukaan CasaPoundin kannattajat ovat hyökänneet toistuvasti heidän kimppuunsa. CasaPoundin varapuheenjohtaja kiistää tämän ja sanoo järjestönsä olevan itse vasemmistolaisten hyökkäysten uhri. Järjestön puheenjohtajan yhtyeen konserteissa yleisön harjoittamaa keskinäistä vyöpiiskausta hän puolustelee.


title: CasaPound

text: Järjestön toimintatapoihin kuuluu kuitenkin häikäilemätön poliittinen väkivalta, muun muassa hyökkäykset opiskelijajärjestöjä vastaan, mutta se on suojautunut löyhällä yhteistyöllä pienten mutta vakiintuneiden oikeistolaisten puolueiden kanssa ja saanut näin parlamentaarista suojaa laittomalle toiminnalleen.


Kullervo Linnan Humppa-Veikot solisteineen on suomalaisen Humppa-Veikot-yhtyeen studioalbumi vuodelta 1984.


title: Humppa-Veikot (slp33)

text: Humppa-Veikot on suomalaisen Humppa-Veikot-yhtyeen studioalbumi vuodelta 1962.


title: King of Rome

text: King of Rome oli englantilainen kirjekyyhky, joka voitti vuonna 1913 kilpalennon Roomasta kotiinsa Englantiin.


title: King of Rome

text: Kilpailussa päästettiin Roomasta liikkeelle 1200 kirjekyyhkyä, jotka alkoivat etsiä reittiä koteihinsa eri puolilla Pohjois-Eurooppaa. Noin seitsemän prosenttia linnuista palasi, ja nopein sai nimen The King of Rome. Kilpailun aikana oli myrsky, jossa monet linnuista saivat surmansa.


title: King of Rome

text: Linnun kasvattaja Charles Hudson kuului sukuun, jossa harrastettiin kyyhkysten kasvattamista kilpailuihin. Hän oli kasvattanut monia voittajakyyhkysiä takapihallaan Derbyn Friars Gatessa. Kun King of Rome oli voittanut kuuluisan yli tuhannen mailin kilpailun, siitä tuli ostotarjouksia Amerikkaa myöten.


title: King of Rome

text: Kun lintu kuoli, Hudson antoi sen täytettäväksi, ja vuonna 1946 hän lahjoitti täytetyn linnun Derbyn kaupunginmuseoon. Linnusta on tehty laulu ja kuvakirja.


title: Tuomas Eerola

text: Tuomas Eerola (s. 27. maaliskuuta 1971 Kangasala) on suomalainen musiikkitieteilijä. Hän valmistui Jyväskylän yliopistosta filosofian maisteriksi 1997 pääaineenaan musiikkitiede. Jatko-opintoja hän suoritti Leicesterin yliopistossa, Isossa-Britanniassa (1999–2000) sekä monitieteisessä Pythagoras-tutkijakoulussa (2000–2003). Hän väitteli filosofian tohtoriksi vuonna 2003 (Jyväskylän yliopisto) ja hänen musiikin havaitsemista käsittelevä väitöskirjansa palkittiin samana vuonna Jyväskylän yliopiston humanistisen tiedekunnan parhaana. Eerola on toiminut vuodesta 1997 lähtien eri tehtävissä Jyväskylän yliopiston musiikin laitoksella. Eerola on monitieteisen musiikintutkimuksen huippututkimusyksikön sekä Musiikin tutkimuksen valtakunnallisen tohtoriohjelman johtoryhmän jäsen. Hän on edistänyt tieteenalaansa Suomen musiikkitieteellisessä seurassa eri rooleissa vuosina 1999–2011. Vuonna 2011 Eerolalle myönnettiin Jyväskylän yliopiston tieteellisen tiedon julkistamispalkinto. Eerolan erityisalaa on musiikkipsykologia, erityisesti musiikki ja tunteet, musiikin havaitseminen sekä musiikki ja liike. Hänen yli 100 julkaisua löytyy helpoimmiten Google Scholar -palvelusta.


title: Tuomas Eerola

text: Hän toimi musiikkitieteen professorina Jyväskylän yliopiston musiikin laitoksella vuosina 2010-2017. Vuodesta 2013 lähtien Eerola on työskennellyt musiikkipsykologian professorina Englannissa, Durhamin yliopiston musiikin laitoksella.


title: Myöhäismoderni

text: Myöhäismoderni (tai notkea moderni) pyrkii kuvaamaan joidenkin pitkälle kehittyneiden nykyajan yhteiskuntien tilaa. Sen kontekstissa yhteiskuntien tilaa pidetään modernin jatkumona selvästi erilaisen uuden ajan (postmodernin) sijaan.


title: Myöhäismoderni

text: Myöhäismodernia määrittävät kompleksiset, globaalit kapitalistiset taloudet ja siirtymä valtion tuesta ja avustuksista yksityisiin palveluihin. Erityisesti Ulrich Beck, Zygmunt Bauman ja Anthony Giddens tunnetaan myöhäismodernin käsitteen tutkijoina ja puolestapuhujina.


title: Unohtumattomat Humppa-Veikot

text: Unohtumattomat Humppa-Veikot on suomalaisen Humppa-Veikot-yhtyeen kokoelma-albumi vuodelta 2004.


title: Diego López de Salcedo

text: Diego López de Salcedo oli ensimmäinen Espanjan kuningasta edustanut kuvernööri Hondurasissa.


title: Diego López de Salcedo

text: Hän saapui maahan lokakuussa 1526, jolloin Hondurasin espanjalaiset konkistadorit kamppailivat keskenään valtaamiensa maa-alueiden hallinnasta. López de Salvedon saapuminen rauhoitti tilanteen heidän välillään. Sen sijaan alkuperäisasukkaat, jotka olivat tehneet rauhan Hernán Cortésin kanssa, nousivat usein kapinaan López de Salcedon aikana. Hän pyrki laajentamaan määräysvaltaansa Nicaraguaan, minkä takia nicaragualaiset vangitsivat hänet. Pian tämän jälkeen Hondurasin ja Nicaraguan rajoista sovittiin ja López de Salcedo vapautettiin. Hän palasi kuitenkin Hondurasiin vasta vuonna 1529.


title: The Last of Us

text: The Last of Us on Naughty Dogin kehittämä ja Sony Computer Entertainmentin julkaisema toimintaseikkailu- ja selviytymiskauhupeli. Peli julkaistiin yksinoikeudella PlayStation 3:lle kesäkuussa 2013. Peli paljastettiin joulukuussa 2011 Spike Video Game Awards -gaalatilaisuudessa. "The Last of Us" julkaistiin maailmanlaajuisesti 14. kesäkuuta 2013.


title: The Last of Us

text: Peli sijoittuu maailmanlopun jälkeiseen Yhdysvaltoihin, missä joukko ihmisiä elää armeijan hallitsemilla karanteenialueilla loiseliön aiheuttaman tartunta-aallon levittyä maailmaan 20 vuotta aikaisemmin. Pelaaja ohjaa Bostonin karanteenialueella asuvaa Joelia (äänenä Troy Baker), joka saa tehtäväkseen viedä teini-ikäisen Ellien (Ashley Johnson) kapinallisjoukko Tulikärpästen luo. Matkalla he kohtaavat monia esteitä ja vaikeuksia, joista heidän tulee selviytyä.


title: The Last of Us

text: "The Last of Us" on myynyt yli 8 miljoona kappaletta. Peli sai yli kaksisataa vuoden peli -palkintoa, mikä tekee siitä kaikkien aikojen palkituimman videopelin. "The Last of Us" sai kiitosta muun muassa sen käsikirjoituksesta, ääninäyttelystä, äänisuunnittelusta, tasosuunnittelusta ja sävellyksestä. Lisäksi sen tarinaa kehuttiin hahmojen kehityksestä, alatekstistä, ihmisyyden tarkastelusta ja sen naishahmojen kuvauksesta. Pelistä julkaistiin päivitetty versio PlayStation 4:lle nimeltä "The Last of Us: Remastered" heinäkuussa 2014. Se sisältää lisäosan "Left Behind", joka julkaistiin aiemmin PlayStation 3:lle helmikuussa 2014.


title: The Last of Us

text: "The Last of Us" on tarinavetoinen kolmannen persoonan selviytymiskauhu- ja toimintaseikkailupeli. Pelaaja ohjaa pääasiassa Joelia, mutta muutamassa pelin vaiheessa hetkellisesti Joelin tytärtä Sarahia sekä pelin toista päähahmoa Ellietä. Muutoin muut hahmot ovat tekoälyn ohjaamia. Pelissä on useita aseita, kuten pistooleja, kivääreitä ja liekinheittimiä sekä monia lähitaisteluaseita.


title: The Last of Us

text: Tyypillisiä vihollisia pelissä ovat tartunnan saaneet ja toiset ihmiset, joita kutsutaan metsästäjiksi. Tartunnan saaneet jaetaan ”naksuttelijoihin”, ”juoksijoihin” ja ”punkeroihin”. Juoksijat ovat lähiaikoina tartunnan saaneita ihmisiä, jotka pelaajan havaitessaan juoksevat tätä kohti. Naksuttelijat ovat saaneet tartunnan paljon aikaisemmin, ja ne ovat menettäneet näkökykynsä. Ne näkevät lepakon tavoin käyttämällä apunaan ääntä, naksuttelemalla. Naksuttelijat ovat vaikeammin tapettavissa kuin juoksijat, joihin tehoaa jo pelkästään nyrkit. Naksuttelijoita varten tarvitaan joko käsiase tai päivitetty lähitaisteluase. Punkerot ovat saaneet tartunnan jo jopa kymmeniä vuosia sitten, ja ne ovat pelin harvinaisimpia vihollisia. Ne myös toimivat ikään kuin tason päävihollisina. Ne ovat isoja, painavia otuksia, jotka heittelevät eräänlaisia pommeja, jotka vahingoittavat pelaajaa. Tartunnan saaneet pyrkivät tappamaan pelaajan joko puremalla tai hakkaamalla. Lisäksi pelissä on vihollisina toisia ihmisiä, jotka ryöstävät ja tappavat muita selviytyjiä. Osa heistä on kannibaaleja. Toisinaan pelaajan vastassa on armeijan sotilaita tai kapinallisjoukko Tulikärpästen jäseniä.


title: The Last of Us

text: Pelaaja voi usein päättää, taisteleeko hän vihollisia vastaan vai yrittääkö hän hiiviskellä niiden ohitse. Taistelu on ainoa vaihtoehto silloin, kun se edistää tarinaa. Pelaajalla on käytössään pitkiä aseita, kuten kivääreitä, haulikoita ja jousipyssyjä sekä lyhyitä käsiaseita, kuten pistooleita ja revolvereita. Pelaaja voi löytää maasta lähitaisteluaseita, kuten pesäpallomailoja tai putkia, jotka kuitenkin hajoavat käytössä. Pulloja ja tiiliä voidaan käyttää vihollisten tainnuttamiseen tai harhauttamiseen. Aseita voidaan parannella työpenkkien ääressä, ja Joelin fyysisiä kykyjä, kuten elämäpisteiden määrää tai askartelunopeutta, voidaan parantaa keräämällä pillereitä ja lääkekasveja. Lääkepakkauksia ja välineitä, kuten Molotovin cocktaileja, voidaan tehdä pelialueelta löytyvien osien, kuten alkoholin ja siteiden, avulla. Aseiden panokset ovat harvassa, ja niitä voi kantaa mukanaan vain rajatun määrän. Muita kerättäviä esineitä, kuten sarjakuvia, muistilappuja ja Tulikärpästen riipuksia, voi löytää maastosta, mutta niillä ei ole pelaamisen kannalta mitään arvoa.


title: The Last of Us

text: Taistelukohtausten lisäksi pelissä on paljon rauhallisia kohtauksia, jotka sisältävät usein keskusteluja hahmojen välillä. Keskustelut ovat usein valinnaisia, eikä niitä ole pakko kuunnella. Näiden kohtausten aikana pelaajien tulee ratkaista yksinkertaisia tehtäviä, kuten viedä uimataidoton Ellie lautalla syvien vesialueiden yli ja käyttää tikkaita tai roskalavoja ylemmäs pääsemiseksi.


title: The Last of Us

text: "The Last of Us" sisältää tekoälyjärjestelmän, jota kutsutaan ”vallan tasapainoksi.” Järjestelmä antaa vihollisten reagoida taistelutilanteisiin realistisesti. Viholliset menevät suojaan pelaajan nähdessään, huutavat apua tarvittaessa ja käyttävät hyväksi pelaajan ahdinkoa, jos tältä on esimerkiksi panokset loppuneet. Samalla tavoin Ellie pystyy auttamaan Joelia heittämällä esineitä vihollisia päin, kertomalla Joelille vihollisen olinpaikan ja pelin loppua kohden käyttämällä veistä ja pistoolia.


title: The Last of Us

text: Peli alkaa prologilla, jossa esitellään päähenkilö Joel (Troy Baker) ja hänen 12-vuotias tyttärensä Sarah (Hana Hayes). Joelin syntymäpäivänä yhtäkkinen loiseliön aiheuttama tartuntatauti "cordyceps" leviää kulovalkean tavoin Yhdysvalloissa. Pelaaja ohjaa Sarahia, joka herää setänsä Tommyn (Jeffrey Pierce) sekavaan puhelinsoittoon. Hän löytää alakerrasta isänsä, joka etsii pistooliaan. Tommy saapuu Joelin ja Sarahin luo, ja he yrittävät lähteä pois kaupungista. Matkalla he kolaroivat ja joutuvat jatkamaan jalan. He luulevat pelastuneensa, kun he kohtaavat armeijan sotilaan, mutta sotilas saa määräyksen ampua heidät. Tommy onnistuu ampumaan sotilaan, mutta Sarah kuolee häneen osuneeseen luotiin.


title: The Last of Us

text: Kaksikymmentä vuotta myöhemmin tartunta on tuhonnut lähes koko sivilisaation, ja vain joukko selviytyjiä elää Yhdysvalloissa. Selviytyjiä elää sekä armeijan tarkasti vartioimilla karanteenivyöhykkeillä että niiden ulkopuolella. Joel elää Bostonin karanteenivyöhykkeellä ja toimii salakuljettajana yhdessä parinsa Tessin (Annie Wersching) kanssa. Joel ja Tess lähtevät etsimään paikallista gangsteria Robertia (Robin Atkin Downes), joka on varastanut heiltä suuren määrän aseita ja myynyt ne eteenpäin kapinallisjoukko Tulikärpäsille (engl. "Fireflies"). Joel ja Tess tapaavat Tulikärpästen johtajan, Marlenen (Merle Dandridge), joka suostuu antamaan aseet, jos he salakuljettavat Marlenen suojatin, 14-vuotiaan Ellien (Ashley Johnson) pois karanteenivyöhykkeeltä. He lähtevät yöllä, mutta huomaavat pian Ellien käsivarressa olevan infektion. Ellie väittää sen olevan kolme viikkoa vanha ja olevansa immuuni tartunnalle. Määränpäässään he löytävät Tulikärpäsjoukon kuolleena. Sotilaiden jahdatessa kolmikkoa Tess paljastaa saaneensa tartunnan ja käskee Joelia jättämään hänet. Joelin ja Ellien paetessa sotilaat ampuvat Tessin.


title: The Last of Us

text: Joel päättää viedä Ellien veljensä Tommyn luo, joka oli kerran Tulikärpästen jäsen. Tommy asuu kuitenkin kaukana Coloradossa, joten Joel hankkii auton tutultaan Billiltä (W. Earl Brown). Joel ja Ellie jatkavat autolla matkaansa, mutta joutuvat pysähtymään Pittsburghiin, missä heitä väijyy joukko metsästäjiä. Ellie pelastaa Joelin ampumalla yhden metsästäjistä, mikä saa Joelin opettamaan Ellietä ampumaan. Joel antaa Ellielle myös pistoolin käyttöönsä. Pittsburghissa he tapaavat Henryn (Brandon Scott) ja tämän pikkuveljen Samin (Nadji Jeter). He matkaavat yhdessä jonkin aikaa kunnes Sam saa tartunnan ja muuttuu. Henry joutuu ampumaan veljensä, ja tästä murtuneena hän ampuu myös itsensä.


title: The Last of Us

text: Syksyllä Joel ja Ellie ovat päässeet Jacksoniin, Coloradoon. He löytävät vesivoimalaitoksen, missä Tommy ja hänen vaimonsa Maria (Ashley Scott) asustavat. Maria kertoo Ellielle Joelin menneisyydestä. Joel päättää jättää Ellien Tommyn käsiin ja palata takaisin. Joel kuitenkin muuttaa mielensä ja lähtee viemään Ellietä hevosen selässä kohti Coloradon yliopistoa, missä Tommy kertoo Tulikärpästen majailevan. Yliopistolla he huomaavat Tulikärpästen hylänneen koulun laboratorion ja siirtyneen Salt Lake Cityyn. Joukko selviytyjiä yllättää Joelin ja Ellien, ja Joel loukkaantuu vakavasti. Kaksikko selviää pois laboratoriosta, Joelin tilan heiketessä.


title: The Last of Us

text: Joelin ollessa sairaana Ellie metsästää peuraa. Kun hän lopulta onnistuu tappamaan sen, hän kohtaa kaksi selviytyjää, Davidin (Nolan North) ja Jamesin (Reuben Langdon), joihin tämä ei kykene luottamaan. Davidin yrittäessä käydä vaihtokauppaa Ellie lopulta suostuu vaihtamaan peuran antibiootteihin Joelille. James lähtee takaisin leiriinsä, ja David jää Ellien kanssa kahden. Pian joukko tartunnan saaneita saartaa heidät, mutta he onnistuvat tappamaan ne. Myöhemmin David kertoo, että yliopistolla Joelin ja Ellien kimppuun hyökänneet selviytyjät olivat heidän leiristään. David antaa Ellien silti mennä lääkkeen kanssa, mutta joukko miehiä lähtee jäljittämään Ellietä Davidin käskyä kuuntelematta. Ellie johdattaa heidät pois Joelin luota ja joutuu kiinniotetuksi. Hän kuitenkin karkaa, mutta joutuu murhanhimoisen Davidin saartamaksi. Joel herää ja saa selville Ellien olinpaikan, missä Ellie tappaa Davidin.


title: The Last of Us

text: Keväällä kaksikko saapuu Salt Lake Cityyn. He matkaavat tunnelin läpi, mutta joutuvat virran pyörteeseen ja miltei hukkuvat. Tulikärpäsjoukko kuitenkin ottaa heidät kiinni. Joel herää sairaalasta, missä Marlene odottaa häntä. Marlene kertoo Ellien olevan valmiina leikkaukseen, missä Tulikärpäset aikovat poistaa hänen aivonsa tutkiakseen hänen immuniteettiaan. Joel vastustaa leikkausta ja tappaa suuren osan sairaalan sotilaista. Hän löytää Ellien tajuttomana leikkauspöydältä ja vie tämän sairaalan parkkipaikalle, missä Marlene yrittää estää häntä. Joel ampuu Marlenen ja valehtelee Ellielle kotimatkalla, että Tulikärpäset ovat lakanneet etsimästä lääkettä tartunnalle. Peli päättyy kaksikon pysähtyessä lähelle Tommyn asuinpaikkaa, missä Ellie komentaa Joelin vannomaan, että kaikki, mitä hän kertoi Tulikärpäsistä oli totta. Joel valehtelee ja vastaa myöntävästi, mihin Ellie toteaa: ”Okei”.


title: The Last of Us

text: Pelille julkaistiin lisäosa "Left Behind" 14. helmikuuta 2014. Lisäosa seuraa kahta aikajanaa, joiden välillä tarina hyppii. Ensimmäinen tarina sijoittuu Coloradon yliopiston tapahtumien jälkeiseen aikaan, jolloin Joel on vakavasti haavoittunut. Ellie vie hänet turvaan ostoskeskukseen ja lähtee etsimään ensiaputarvikkeita. Kun ostoskeskuksen apteekki on jo ryövätty, Ellie joutuu etsimään lääkettä muualta. Hän törmää pudonneeseen armeijan helikopteriin ja löytää sen sisältä ensiapupakkauksen. Hän yrittää päästä turvallisesti takaisin Joelin luo, mutta kohtaa matkalla tartunnan saaneita ja Davidin ryhmän selviytyjiä. Lopulta hän pääsee Joelin luo taisteltuaan heitä vastaan ja onnistuu sitomaan hänen haavansa.


title: The Last of Us

text: Toinen tarina sijoittuu Bostoniin kolme viikkoa ennen pääpelin tapahtumia. Ellien paras ystävä Riley (Yaani King) yllättää hänet sisäoppilaitoksessa, missä Ellie opiskelee. Riley paljastaa liittyneensä Tulikärpäsiin ja vie Ellien hylättyyn ostoskeskukseen, missä he ovat aiemminkin käyneet. Tytöt leikkivät jonkin aikaa, kunnes Riley sanoo, että Tulikärpäset ovat määränneet hänet toiseen kaupunkiin ja että hän halusi nähdä Ellien vielä viimeistä kertaa. Piristääkseen tunnelmaa, tytöt leikkivät sotaa vesipyssyillä ja tanssivat yhdessä. Ellie paljastaa ettei halua Rileyn lähtevän ja suutelee häntä. Yhtäkkiä musiikista kiinnostuneet tartunnan saaneet saartavat heidät. He onnistuvat pakenemaan niiltä, mutta tulevat sitä ennen purruksi. Ellie raivostuu, mutta Riley yrittää rauhoitella häntä sanoen: ”Odotetaan vain, mitä tapahtuu. Ollaan tosi traagisia, menetetään järkemme yhdessä.” Hänen sanansa painuvat Ellien mieleen ja hän muistelee niitä, kun hän valmistautuu viemään Joelin toiseen piilopaikkaan.


title: The Last of Us

text: Naughty Dog aloitti "The Last of Usin" kehittämisen loppuvuodesta 2009, heti "in" julkaisun jälkeen. Yhtiön sisällä muodostettiin kaksi ryhmää, joista toinen alkoi kehittää "ia" ja toinen "The Last of Usia". Jälkimmäisen saivat johdettavakseen ohjaaja Bruce Straley ja luova ohjaaja Neil Druckmann.


title: The Last of Us

text:
Opiskellessaan Carnegie Mellon -yliopistossa vuonna 2004 Druckmann osallistui ryhmätyöhön, jonka tehtävänä oli luoda videopelikonsepti, joka esiteltäisiin elokuvaohjaaja George A. Romerolle. Romero valitsisi oman suosikkinsa ja sen keksijätiimi tekisi prototyypin pelistä. Druckmannin ajatuksena oli yhdistää "Ico"-videopelin kaltainen pelimekaniikka ja Romeron "Night of the Living Dead" -elokuvan kaltainen zombimaailmanlopusta kertova tarina. Pelin päähenkilöksi hän kirjoitti "Sin City" -sarjakuvan John Hartigania muistuttavan poliisin, jonka tehtävänä oli nuoren tytön suojeleminen. Päähenkilön sydänsairauden takia pelaajat olisivat saaneet pelata usein nuoren tytön hahmolla, mikä olisi kääntänyt hahmojen roolit vastakkaiseksi. Romero ei valinnut ideaa, mutta Druckmann kehitti sitä myöhemmin kirjoittaessaan "The Last of Usin" tarinaa. Suunnitteluvaiheessa ideana oli, että tartunta leviäisi ainoastaan naisiin, mutta sitä pidettiin lopulta liian misogynistisena.
Pelin keskeisessä osassa olevat tartunnan saaneet saivat inspiraationsa BBC:n luontodokumentissa "Planeettamme Maa" (2006) esiintyneestä osiosta, joka kertoi "Cordyceps"-suvun sienestä. Kyseiset sienet tartuttavat pääosin hyönteisiä: ne ottavat haltuunsa niiden motoriikan ja pakottavat ne auttamaan sienen kasvamista. Peli tutkii kuitenkin ajatusta siitä, mitä tapahtuisi, jos sieni tarttuisi ihmiseen ja pääsisi leviämään. Pelissä ei suoraan sanota, mistä virus sai alkunsa; peliohjaaja Bruce Straley mukaan se johtuu siitä, että kehitysryhmä keskittyi enemmän pelin hahmoihin eikä virukseen. Kehittäjät selittivät tapahtumat mieluummin alatekstin avulla eivätkä suoraan maininneet infektion syytä. Straley vertaili "The Last of Usin" alatekstiä "BioShock Infiniten" (2013) alatekstiin. Hänen mielestään jälkimmäinen sytytti monia keskusteluja peliteollisuuden sisällä, minkä hän näkee teollisuuden kypsymisen merkkinä. ”Olen nähnyt tarpeeksi hyviä tarinoita romaaneissa ja elokuvissa. Nyt haluan nähdä niitä videopeleissä”, Straley sanoi. Kehitysryhmä käytti tartunnan saaneita tarinassaan pakottaakseen pelaajan tutkimaan ihmisen peräänantamattomuuden rajoja. Koko kehityksen ajan ryhmä vakuuttivat, että tartunnan saaneet olivat selvästi erilaisempia kuin zombit.


title: The Last of Us

text: Jotta peli olisi mahdollisimman realistinen, ryhmä tutki laajasti aihetta. Alan Weismanin kirjan "Maailma ilman meitä" (2007) inspiroimana Naughty Dog loi pelimaailman, jossa pelaajan olisi pakko tehdä päätöksiä ja hyödyntää rajallisia tarvikkeitaan tehokkaasti. Druckmann otti vaikutteita myös historiallisista tapahtumista. Tutkiessaan vuoden 1918 espanjantautia, hän sai tietää vainoharhaisuudesta ja ihmisten tarpeesta puolustaa itseään sukupuuton uhan alla; 1880-luvun polioepidemia taas ilmaisi hänelle miten eriäväisyydet yhteiskuntaluokissa voivat värjätä ihmisten käsityksiä syyllisyydestä suuren katastrofin sattuessa. Druckmann ja Straley ovat kertoneet Amy Hennigin toimineen inspiraationa pelin tarinalle; Hennig työskenteli pääkäsikirjoittajana ja luovana ohjaajana "Uncharted"-pelisarjassa (2007–2011). Ryhmä otti myös vaikutteita elokuvasta "Gravity" (2013) pelin yksinkertaisuuden ja intensiivisyyden suhteen.


title: The Last of Us

text: Druckmann vältti käsikirjoituksessa käyttämästä ”hienostunutta dialogia” ja piti kaiken ”lyhyenä ja luontaisena”. Yhteisöstrategi Eric Monacellin mukaan tarinan kantavat teemat ovat ”rakkaus, lojaalius ja vapahdus”, joiden tärkeyttä hän painottaa. Hänen kollegansa Arne Meyer sanoi, että pelin väkivalta sopii sen tarinaan. Pelisuunnittelija Anthony Newman sanoi pelin käsittelevän ihmisten reagoimista äärimmäisiin tilanteisiin paineen alla, mitä kuvataan väkivallan ja yhteenottojen kautta. Ryhmä oli kiinnostunut tarinan synkistä teemoista sen ”kauniin” asetelmaan rinnalla.


title: The Last of Us

text: Koko pelin läpi kantava merkittävä teema on ”elämä jatkuu”. Pelin loppua kohden esiintyvää kohtausta, jossa Joel ja Ellie löytävät lauman kirahveja, on kutsuttu tämän teeman loppuratkaisuksi. Konseptitaitelija John Sweeney kirjoitti, että tuon kohtauksena tarkoituksena oli ”sytyttää [Ellien] elämänhalu uudelleen”; se laukaisee hänen uteliaisuutensa ja hän unohtaa häntä ympäröivän kamppailun ja kuoleman. Hän kertoi, että kohtaus sisälsi alun perin seeproja, mutta ne vaihdettiin kirahveihin niiden lempeyden ja tyylikkyyden vuoksi ja koska ne olivat ”huomattavin asia, jonka Ellien olisi mahdollista kohdata”. Druckmannin mielestä kohtaus toimii kaikkien sitä ennen kohdattujen kauheuksien vuoksi. IGN:n Lucy O’Brien kirjoitti, että kohtaus toimii muistutuksena Ellien nuoresta iästä, vaikka hänestä on ulkoisesti ”riisuttu pois kaikki lapsuudelta muistuttava”, ja "Kotakun" toimittaja Kirk Hamiltonin mielestä kohtaus toi toivoa Ellielle, joka oli selvästi kärsinyt posttraumaattisesta stressihäiriöstä sen jälkeen kun hän otti yhteen Davidin kanssa.


title: The Last of Us

text: Pelin loppu oli tarkoitus jättää tulkinnanvaraiseksi. Straley on sanonut, että se ”ei ole tyypillinen loppu, mutta se on silti mukava päätös.” Sekä hän että Druckmann ovat kertoneet olevansa turhautuneita, kun pelaajat ovat kertoneet heille, että he halusivat valita pelin lopun. Straley sanoi, että useimmat näistä pelaajista kertoivat hänelle, että olisivat valinneet saman lopun kaikesta huolimatta. Tuotannon alkuvaiheessa ryhmä kaavaili loppua, jossa Ellie joutui tappamaan jonkun pelastaakseen lamautuneen Joelin. Ajatus hylättiin, koska ryhmän mielestä se ei noudattanut hahmojen kehityskaaria. Vaikka pelin testaajat eivät pitäneet lopusta, Druckmann ei muuttanut sitä. Kun pelin musiikki ja pelattavuus oli viimeistä vaille valmis, testaajat alkoivat arvostaa lopetusta enemmän. Puhuessaan lopetuksesta VentureBeatin toimittaja Dean Takahashi viittasi "Schindlerin listan" (1993) sitaattiin ”se joka pelastaa yhden elämän, pelastaa koko maailman” korostaen sen virheellisyyttä: ”pelastaessasi yhden elämän tuomitset koko maailman tuhoon”, hän kirjoitti.


title: The Last of Us

text: Joelin ja Ellien välinen suhde oli pelin keskeisin osa, ja kaikki muut osatekijät kehitettiin sen ympärille. Kokenut ääninäyttelijä Troy Baker on pelissä Joelin ääni, kun taas Ellien äänenä toimii näyttelijä Ashley Johnson. Heidän suorituksensa taltioitiin käyttämällä pääosin liikkeenkaappausteknologiaa. Suunnilleen 85 prosenttia pelin animaatioista taltioitiin liikkeenkaappauksella, ja jäljelle jääneet ääniosat äänitettiin myöhemmin studiossa. Vaikka Johnsonin katsottiin olevan sopiva Ellieksi melko aikaisessa vaiheessa, Joelin näyttelijää haettiin pitkään, sillä kahden hahmon välinen kemia oli pelin kannalta välttämätön. Sen jälkeen kun Baker ja Johnson olivat näytelleet yhdessä, kehittäjät oivalsivat, että Baker on täydellinen Joel nuoresta iästään huolimatta. Druckmann katsoi roolituksen johtuvan Bakerin äänestä ja tämän liikkeistä koe-esiintymisessä. Baker ja Johnson osallistuivat hahmojensa kehitykseen. Baker esimerkiksi vakuutti Druckmannille, että Joel välittäisi Tessistä hahmonsa yksinäisyyden takia, ja Johnson sai Druckmannin kirjoittamaan Elliestä vahvemman ja puolustuksellisemman. Osa hahmojen välisestä vuoropuhelusta oli myös improvisoitu. Druckmannin käsikirjoitus sisälsi turhan paljon vuorosanoja, joten hän antoi näyttelijöiden valita niistä tarinalle välttämättömimmät. Alusta alkaen "The Last of Usin" piti sisältää kaksi protagonistia, joilla molemmilla on vahva henkilökohtainen tarinakaari. Pelin talviosiossa pelaaja ohjaa Elliea. Kehittäjät pitivät tämän salaisena ennen pelin julkaisua, jotta se tulisi pelaajille yllätyksenä. Myös Ellien immuniteettia ja pelin prologia, jossa pelaaja ohjaa Joelin tytärtä, pidettiin salaisena. Hahmonvaihto merkitsee suojelijan roolin kääntymistä, mikä toistaa Druckmannin opiskeluaikaisia ideoita. Hahmojen vuorovaikutus sai innoitteita "Uncharted 2: Among Thievesin" Nathan Draken ja Tenzinin suhteesta, joka taas on videopelin "Ico" innoittama. Pelin päähenkilöt edustavat kahta pelissä esiintyvää aikakautta: Joel edustaa aikaa ennen taudin leviämistä, ja Ellie, joka syntyi maailmanlopun jälkeiseen aikaan, edustaa nykymaailmaa.


title: The Last of Us

text: Annie Werschingin esittämän Tessin piti alun perin olla pelin päävastustaja, mutta kehitystiimin oli vaikea uskoa hänen motiivejaan. Wersching oli vaikuttunut käsikirjoituksesta ja Druckmannin kyvystä luoda ainutlaatuisia naishahmoja. Kirjoittaessaan pelin naishahmoja, varsinkin Tessin ja Ellien hahmoja, Druckmann vältti ulkoisia vaikutteita kuten esimerkiksi tapaa, jolla naisia kuvataan mediassa. W. Earl Brownin esittämän Billin seksuaalinen suuntautuminen jätettiin alun perin epämääräiseksi käsikirjoituksessa, mutta hahmon kohtauksia muutettiin myöhemmin, kun Brown luki käsikirjoituksen ja piti hahmoa homoseksuaalina. Billin rooli pelissä oli lausua ääneen Joelin huolet Ellien saattamisesta, koska Joel ei voi sitä tehdä. Tehdäkseen Billistä kiinnostavamman, Druckmann teki hänestä ristiriitaisen. Bill sanoo, että toisesta ihmisestä välittäminen vaikeuttaa selviytymistä ja johtaa kuolemaan; lopulta paljastuu, että Billillä oli kumppani, josta hän välitti hyvin paljon.